title: Tötterökasvit

text: Tötterökasvit ovat hyönteissyöjäruohoja, joiden lehdet ovat tyviruusukkeina ja muuntuneet tötterömäisiksi ja lyhytruotisiksi pyyntielimiksi. Kukinto on vanallinen tai harvoin kukat ovat yksittäin. Kukat ovat melko kookkaita. Verhiö on enemmän tai vähemmän teriömäinen ja erilehtinen kuten teriökin, jos sitä on. Heteitä on vähintään kahdeksan, joskus runsaasti. Sikiäimessä on turvonneet laitaistukat, vartalon kärki on jakautunut tai kilpimäisesti laajentunut, ja luotit ovat pieniä. Kussakin emilehdessä on paljon siemenaiheita. Hedelmä on monisiemeninen kota. Siemenet ovat pieniä, siivellisiä tai karvaisia.


title: Tötterökasvit

text: Tötterökasvit ovat amerikkalaisia; niitä kasvaa laajalla alueella Pohjois-Amerikassa itärannikolta länteen päin ja toisaalta länsirannikon tuntumassa sekä Etelä-Amerikassa Guyanan ylängöllä.


title: Tötterökasvit

text: Heimossa on kolme sukua ja 32 lajia, joista peräti 23 kuuluu sukuun "Heliamphora". Tötterökasvit kuuluvat laikkuköynnöskasvien (Actinidiaceae) ja heimon Roridulaceae kanssa samaan kladiin Ericales-lahkon evoluutiopuussa. Kladin ominaisuuksiin kuuluvat mm. eräät iridoidit ja yleensä mesiäisen puuttumuninen.


title: Tötterökasvit

text: Suvut ovat:


title: Tötterökasvit

text: Kaliforniantötteröä ("Darlingtonia californica") ja useita tötterölajeja ja -ristymiä ("Sarracenia") viljellään koristekasveina huonekasveina tai avomaalla lämpimänlauhkeilla seuduilla.


title: Gone (vuoden 2012 elokuva)

text: Gone on vuonna 2012 ensi-iltansa saanut yhdysvaltalainen trillerielokuva. Se kertoo nuoresta naisesta, jolla on rankka menneisyys. Sisarensa kadottua hän joutuu etsimään uudelleen oman kidnappaajansa.


title: Kalajaisjärvi

text: Kalajaisjärvi tai Kalajainen on keskikokoinen järvi Etelä-Pohjanmaalla Ilmajoen Nopankylässä. Se on Ilmajoen suurin järvi ja kuuluu Kyrönjoen vesistöalueen Nenättömänluoman valuma-alueeseen. Luoma laskee Kyrönjokeen Kurikan Panttilassa.


title: Kalajaisjärvi

text:
Kalajaisjärven rannalla sijaitsee kymmenien vapaa-ajanasuntojen lisäksi Ilmajoen kunnan ja seurakunnan leirikeskukset. Kalajaisjärven pohjoispuolen maastossa on Pässilän
luontopolku ja 3,2 km pituinen valaistu kuntorata. Kalajaisjärveen laskevista ojista merkittävin on lounaspään Kairoonoja, joka saa alkunsa läheisestä 4,5 hehtaarin Vitiäisjärvestä.


title: Kalajaisjärvi

text:
Pitkulainen, suunnilleen lounais-koillissuuntainen Kalajaisjärvi sijaitsee Ilmajoen Koskenkorvalta Kurikan Jurvaan kulkevan yhdystie 6880:n varrella. Pienehkön järven rannoilla on 1960-luvulta saakka ollut vapaa-ajanasuntoja paikoin miltei vieri vieressä. Vuonna 2007 taloja oli neljä ja kesämökkejä 43. Kalajaisjärven tila heikkenee jatkuvasti, koska kuormitus ylittää järven sietokyvyn.
Viimeisin järven kunnostussuunnitelma on Ilmajoen kunnan laatima ja vuodelta 2010.


title: Kalajaisjärvi

text:
Kalajaisjärven ympäristö on rehevää ja mäkistä. Lähellä on pirunpeltoja sekä Ilmajoen ja sen lähialueen korkeimmat kohdat, kuten Sikavuori (140 mpy), Vitiäisvuori (155 mpy), Kalajaisvuori (163,7 mpy) ja Pässilänvuori (160,6 mpy). Järven itäranta on kallioista ja jyrkkää kuusimetsää, länsiranta alavampaa peltoa ja
lehtimetsää.


title: Kalajaisjärvi

text: Sameavetiseen järveen on istutettu kuhaa, harjusta, siikaa sekä järvisiikaa.


title: Instant Buttons

text: Instant Buttons on CremaGamesin vuonna 2014 julkaisema sovellus, joka sisältää noin 400 eripituista tunnettua ääntä. Äänet ovat pituudeltaan sekunnin ja noin puolen minuutin väliltä. Instant Buttonsin äänet voivat olla meemejä tai tunnettuja sävelmiä, vaikkapa jonkin tv-sarjan alkutunnareita tai muuten tunnettuja kappaleita. Instant Buttonsiin voi myös ladata omia äänitiedostojaan ja haluamiansa ääniä voi myös lisätä suosikkeihin. Kids Moden käyttöönottamalla Instant Buttonsista poistuu kaikki rumat äänet ikiajoiksi. Instant Buttons on saatavilla iOS:ille ja Androidille.


title: 1001 Rikua

text: 1001 Rikua on MTV3-kanavalla vuonna 2015 esitetty piilokamera- ja sketsiviihdeohjelma. Ohjelmassa näyttelijä Riku Nieminen esiintyy erilaisissa rooleissa muun muassa pilaillessaan julkisuudesta tuttujen henkilöiden kustannuksella. Seitsemänosainen ensimmäinen tuotantokausi esitettiin tammi–helmikuussa 2015 ja toinen heinä–elokuussa 2015.


title: 1001 Rikua

text: Nieminen esiintyi ohjelmassa myös entisinä "Putous"-hahmoinaan Heikkis-Jamona, Kete Rahkosena, Hieno Åhlgreenina, Veli Sikiönä sekä Munamiehenä. Sarjan toisen kauden mainos, jossa Nieminen esiintyi blackfaceen meikattuna, herätti keskustelua Twitterissä. Nieminen suuttui saamastaan kritiikistä ja piti blackface-termin käyttöä rasistisena.


title: The Way I Are

text: The Way I Are on yhdysvaltalaisräppäri Timbalandin kappale, joka julkaistiin hänen toisen, Shock Value-studioalbuminsa toisena singlenä. Kappale sisältää Keri Hilsonin ja D.O.E.:n esittämiä sanoja. Kaikki kolme artistia sanoittivat kappaleen yhdessä Danja, The Clutchin, sekä Candice Nelsonin kanssa. Timbaland ja Danja myös tuottivat kappaleen yhdessä. Mosley Music Group lähetti kappaleen Yhdysvaltain CHR-radiokanaville 15. kesäkuuta 2007. "The Way I Are" on electropop ja discokappale, joka sisältää viittauksia R&B:stä sekä dancemusiikista, joka auttaa kappaleen futuristisen soundin tuomisessa. Kappaleen sanojen teemana ovat roolikäännyttäminen ja aistilliset toiveet.


title: The Way I Are

text: "The Way I Are" sai pääosin ristiriitaisen vastaanoton musiikkiriitikoilta. Monet kehuivat kappaleen futuristista dance-soundia, kun taas toiset kritisoivat sanoja. Kriitikot myös vertailivat kappaletta Justin Timberlaken FutureSex/LoveSounds-albumin kappaleisiin, varsinkin "My Loveen" (2007) ja "SexyBackiin" (2006). Kappale menestyi kaupallisesti paremmin ympäri maailmaa. Se saavutti Billboard Hot 100-listan kolmannen sijan ja myi Yhdysvalloissa yli kolme miljoonaa kopiota. Siitä muodostui Timbalandin soolouran toinen single, joka saavutti kyseisen valtion singlelistalla sijoituksen viiden parhaan joukossa. Kansainvälisesti "The Way I Are" saavutti listan kärjen muutamissa maissa, joihin lukeutuvat Australia, Kanada, Tanska, Irlanti ja Iso-Britannia. Muualla kappale saavutti sijoituksia viiden parhaan joukossa lähes kaikilla muilla sijoittumillaan listoilla, kuten Itävallassa, Ranskassa, Saksassa, Uudessa-Seelannissa ja Venäjällä.


title: The Way I Are

text: Kappaleeseen liittyvän musiikkivideon ohjasi Shane Drake, ja se sijoittuu pimeän kujan tyyliseen alueeseen Isossa-Britanniassa. Videon ohjaaja ilmoitti, että inspiraatio videon tekoon tuli kappaleen soundista. "The Way I Are" oli ehdolla MTV Video Music Awardsin kategorioissa "Vuoden kauhusingle" ja "Vuoden tuottaja (ei klassinen)".


title: Du Pengyu

text: Du Pengyu (; s. 22. tammikuuta 1988 Baoding, Hebei) on kiinalainen sulkapalloilija. Dun suurin menestys tuli vuonna 2013, kun hän voitti MM-pronssia Kantonista kaksinpelistä. Du on voittanut myös neljä Aasian-mestaruusmitalia, joista kirkkaimpana kulta kaksinpelistä Taipeistä 2013. Du on 180 senttimetriä pitkä ja hän lyö oikealta.


title: Du Pengyu

text: Elokuussa 2014 Du ilmoitti aikovansa lopettaa lähiaikoina uransa, mutta ei ole vielä tehnyt lopullista päätöstä siitä.


title: Pierre Vaultier

text: Pierre Vaultier (s. 24. kesäkuuta 1987 Briançon) on ranskalainen lumilautailija ja olympiavoittaja. Hän kilpailee lumilautakrossissa. Vaultier voitti olympiakultaa vuoden 2014 talviolympialaisissa Sotšissa lumilautakrossissa. Vaultier on osallistunut urallaan kolmiin talviolympialaisiin. Ensimmäisissä olympiakisoissaan hän kilpaili jo 18-vuotiaana Torinossa 2006. Vancouverissa 2010 hän sijoittui yhdeksänneksi. Vaultier on 186 senttimetriä pitkä ja painaa 77 kilogrammaa. Hän edustaa seuratasolla Les Ecrinsiä.


title: Gabriella (Monaco)

text: Carladèsin kreivitär Gabriella Thérèse Marie Grimaldi (s. 10. joulukuuta 2014 Monaco) on Monacon prinsessa ja ruhtinas Albert II:n ja ruhtinatar Charlenen ensimmäinen lapsi. Gabriella syntyi 10. joulukuuta 2014 kello 18.04, kaksi minuuttia aiemmin kuin veljensä Jacques. Jacques perii kuitenkin kruunun, sillä Monacon laki suosii poikavauvoja. Gabriella sai pian syntymänsä jälkeen arvonimen "Comtesse de Carladès" ().


title: Pakkotila-asetus

text: Pakkotila-asetus eli hätäasetus on hallituksen poikkeusoloissa antama säädös asiasta, joka normaalioloissa olisi järjestettävissä vain parlamentin säätämällä lailla. Tällaisten asetusten antaminen on mahdollista lainsäädännöllisen valtuutuksen nojalla, esimerkiksi sotatilalain perusteella. Pakkotila-asetukset muodostavat oman ryhmänsä lainsäädäntövallan siirron mahdollistavista säädöksistä, joita valtionpäämiehen, hallituksen, ministeriön tai viranomaisen on mahdollista antaa poikkeusoloissa tai joissakin tapauksissa muutenkin.


title: Kiinanvihervarpunen

text: Kiinanvihervarpunen ("Chloris ambigua") on peippojen heimoon kuuluva varpuslintu.


title: Kiinanvihervarpunen

text: Kiinanvihervarpusta tavataan Kiinassa, Laosissa, Myanmarissa, Thaimaassa ja Vietnamissa. Lajin on kuvattu olevan paikallisesti yleinen, ja se on luokiteltu elinvoimaiseksi.


title: Amerikanvihervarpunen

text: Amerikanvihervarpunen ("Spinus pinus") on peippojen heimoon kuuluva varpuslintu.


title: Amerikanvihervarpunen

text: Amerikanvihervarpusta tavataan Kanadassa, Yhdysvalloissa ja Meksikossa. Lajin kannankehitys on vakaa, ja se on luokiteltu elinvoimaiseksi.


title: Meksikonvihervarpunen

text: Meksikonvihervarpunen ("Spinus atriceps") on peippojen heimoon kuuluva varpuslintu.


title: Meksikonvihervarpunen

text: Meksikonvihervarpusta tavataan Meksikon kaakkoisosissa ja Guatemalassa. Sen populaatioksi arvioidaan 20 000–49 999 yksilöä. Lajin kannankehitys on vakaa, ja se on luokiteltu elinvoimaiseksi.


title: Niklas Rehula

text: Tom Niklas Stefan Rehula (s. 7. elokuuta 1965) on aktiiviuransa päättänyt suomalainen keskimatkojen juoksija. Hän edusti koko uransa ajan Esbo Idrottsföreningiä ja hänen valmentajanaan toimi Kari Sinkkonen. Kalevan kisoista Rehula saavutti pronssia 800 metrin juoksusta vuonna 1985. Lisäksi hän voitti sisäratojen SM-kilpailuista samalta matkalta kultaa vuonna 1985. Virallisissa kilpailuissa hän ei ole esiintynyt vuoden 1987 jälkeen.


title: Elämältä kaiken sain (elokuva)

text: Elämältä kaiken sain on Mika Kaurismäen ohjaama suomalainen draamakomedia vuodelta 2015. Sen ovat käsikirjoittaneet Kaurismäki ja Sami Keski-Vähälä. Elokuva kuvaa tyttären ja isän välistä suhdetta. Tomi ja Tiina joutuvat muuttamaan Helsingistä pieneen rannikkokaupunkiin hoitamaan Tiinan isää Urhoa. Elokuva kuvattiin pääosin Turussa, jonka lisäksi kuvauksia tehtiin myös Naantalissa ja Raisiossa.


title: Elämältä kaiken sain (elokuva)

text: Alkukuvassa Tomi, Tiina ja Tomin tytär Emilia ajavat mustalla Volvolla Helsingin Ruoholahdesta Länsiväylälle ja suuntaavat kohti Turkua ja Tiinan lapsuudenmaisemia, joka on pikkukaupunki Turun puolessa.


title: Elämältä kaiken sain (elokuva)

text: Tiinan isä, huonokuntoinen Urho, elää leskenä kesähuvilassaan, joka on vanha puurakenteinen talo vehreän puutarhan syleilyssä. Tomi ja Tiina päättävät hetken emmittyään muuttaa Helsingistä Urhon luo, sillä Tiinan mielestä Urho tarvitsee omaishoitajaa. Myös Emilia muuttaa taloon. Pentti Saarikosken runoista pitävä goottityttö ystävystyy Urhon kanssa. Urho ei halua ottaa lääkkeitään, eikä ylipäätään pidä hoivattavana olemisesta, mistä kehittyy alituista riitaa hänen ja Tiinan välille. Lisäksi Tiina nostaa lapsuudentraumojaan esiin ja syyttää Urhoa siitä, että tämä kohteli hänen edesmennyttä äitiään kaltoin.


title: Elämältä kaiken sain (elokuva)

text: Tomi yrittää remontoida taloa, mutta huonoin tuloksin. Niinpä Tiina palkkaa eräästä baarista tapaamansa Kaken, vanhan YK-sotilaan, joka miehekkyydessään ja kädentaidoissaan on nahjusmaisen Tomin vastakohta. Kake tuo mukanaan nuoren apulaisen, Laurin. Pian Tiinan ja Kaken välille alkaa kehittyä orastavaa romanssia, mikä ei jää Tomilta huomaamatta. Tiina vakuuttaa Tomille, ettei hänen ja Kaken välillä ole mitään. Toisaalta Tiina avautuu Kakelle elämästään ja tilittää tunteitaan miehelle. Tiina ei ole varma, onko hän koskaan "rakastanut" ketään... Kaken luonteen negatiiviset piirteet käyvät alati ilmeisemmiksi Tomille, Urholle, Emilialle ja Laurille, mutta Tiina ei havaitse niitä.


title: Elämältä kaiken sain (elokuva)

text: Loppukuvassa Tomi, Tiina, Emilia, Urho ja Lauri viettävät kaunista kesäiltaa rantakalliolla musisoiden.


title: Elämältä kaiken sain (elokuva)

text: Aikalaiskritiikki otti Kaurismäen elokuvan jossain määrin nuivasti vastaan. Näyttelijät saivat kuitenkin pääosin positiivisia arvioita. Episodin Jouni Vikman piti "Elämältä kaiken sain" -elokuvaa "Tie pohjoiseen" -elokuvan toisintona. Vikmanin mielestä "Elämältä kaiken sain" hoipertelee liiaksi eri lajityyppien välillä: draamakomedia muuttuu välillä farssiksi ja lopulta psykopaattisekoiluksi. Hän antoi kiitosta näyttelijäsuorituksille, eritoten Franzénille. Filmaatikon Joonas Pikkarainen arvioi: "Sisällöllisestä päämäärättömyydestään huolimatta Elämältä kaiken sain tarjoaa pinnaltaan silti varsin harmitonta viihdettä." Myös Pikkarainen kehui Franzénin suoritusta.


title: Elämältä kaiken sain (elokuva)

text: Turun Sanomien Päivi Valotie piti elokuvaa "Tie pohjoiseen" -elokuvan sisarteoksena, ja antoi sille melko huonot arviot: "Elämältä kaiken sain kurottelee niin moneen suuntaan sekä tematiikassaan että useissa juonilinjoissaan, ettei lopputulos toimi erityisen hyvin. Kokonaisuus leviää käsiin, elokuva ei sanottavammin naurata komediana eikä kosketa draamana." Anna-Maija Tuokon näyttelemä sivurooli Tiinan ystävänä sai häneltä erityisesti huutia, hän piti teennäisesti Turun murretta puhuvaa hahmoa lähinnä kesäteatterimaisena subrettiroolina.


title: Elämältä kaiken sain (elokuva)

text: "Elämältä kaiken sain" menestyi teatterikierroksellaan kohtalaisesti: se sai noin 84 200 katsojaa.


title: Elämältä kaiken sain (elokuva)

text: "Elämältä kaiken sain" julkaistiin digitaalisena Blu-rayna ja DVD:nä joulukuussa 2015. Julkaisuilla on suomen- ja ruotsinkielinen tekstitys sekä lisämateriaalina elokuvan ennakkomainos.


title: Arenti

text: Arenti ( < myöhäislat. "arrenda" < "ad," varten ja "reddere," antaa sadosta) on historiallinen nimitys, joka tarkoittaa vuokraa ja vuokrausta, erityisesti maanvuokraa ja maanvuokrausta. Arenti kuvaa sellaista oikeussuhdetta, joka syntyy, kun joku antaa vuokrasopimuksen tai muun sopimuksen perusteella toiselle määräajaksi ja määräehdoilla nautinta- ja käyttöoikeuden maahan, metsästykseen tai johonkin muuhun. Arenti tarkoittaa myös sitä korvausta, joka sopimuksen mukaan on suoritettava tällaisesta oikeudesta. Vuokraajasta käytetään nimitystä arentilainen tai arentimies.


title: Ů

text: Ů (ů) on latinalaiseen aakkostoon sovellettu kirjain, jota käytetään tšekin kielessä. Sitä käytetään kirjaimen Ú asemesta muualla kuin sanan alussa. Kirjain lausutaan pitkänä u-kirjaimena [].


title: Esa Liedes

text: Esa Eero Liedes (s. 22. maaliskuuta 1950) on aktiiviuransa päättänyt suomalainen kestävyysjuoksija. Hän edusti vuodesta 1986 lähtien 1986 lähtien Raahen Vesaa ja hänen valmentajanaan toimi Olavi Koskinen. Kalevan kisoista Liedes saavutti 10 000 metrin juoksusta kaksi pronssia vuosina 1983 ja 1985. Lisäksi hän voitti maratonilta kultaa vuonna 1984 sekä hopeaa vuonna 1983. Sisäratojen SM-kilpailuista Liedes voitti pronssia 5 000 metrin juoksussa vuonna 1982.


title: Esa Liedes

text: Liedes on edustanut Suomea aikuisten arvokisoissa kaksi kertaa. Hän on ollut mukana maastojuoksun MM-kilpailuissa Portugalissa vuonna 1985 ja Sveitsissa vuonna 1986. Molemmilla kerroilla hän kilpaili 12 kilometrin matkalla, mutta ei saavuttanut menestystä.


title: Esa Liedes

text: Virallisissa kilpailuissa Liedes ei ole esiintynyt vuoden 1988 jälkeen.


title: Miks Indrašis

text: Miks Indrašis (s. 30. syyskuuta 1991 Riika, Latvian SNT, Neuvostoliitto) on latvialainen jääkiekkoilija, joka pelaa KHL-joukkue Dinamo Riiassa.


title: Miks Indrašis

text: Indrašis on riikalaisen LB:n kasvatti. Hän debytoi Latvian pääsarjassa vain 14-vuotiaana HK Liepājas Metalurgsissa kaudella 2005–2006. Seuraavan kerran Indrašis pelasi miesten pelejä Latvian toiseksi korkeimmalla sarjatasolla SK LSPA/Riian riveissä kaudella 2007–2008 ja kaudella 2008–2009 hän pelasi joukkueessa. Kaudella 2009–2010 Indrašis pelasi siellä Latvian pääsarjaa sekä Valko-Venäjän Ekstraligaa HK Riika 2000:n paidassa. Kauden 2009–2010 hän pelasi Extraligaa Dinamo-Juniors Riiassa, jonka sisäisen maalipörssin Indrašis voitti ja jakoi sisäisen pistepörssin voiton Jānis Straupen kanssa tehoilla 20+19=39. Hän jakoi koko liigan maalipörssin kuudennen sijan kolmen muun pelaajan kanssa.


title: Miks Indrašis

text: Kauden 2010–2011 Indrašis pelasi Venäjän nuorten sarjaa, MHL:ää HK Riiassa, jonka sisäisen piste- ja syöttöpörssin hän voitti tehoilla 21+32=53. Kaudella 2011–2012 Indrašis pelasi peräti neljässä eri seurajoukkueessa. Hän pelasi valtaosan kaudestaan Ekstraligaa HK Liepājas Metalurgsissa ja ison osan myös MHL:ää HK Riiassa, jonka paras pistemies Indrašis oli kevään 2012 pudotuspeleissä Juris Upītisin ja Roberts Bukartsin kanssa tehoilla 3+3=6. Hän pelasi myös yhden KHL-ottelun Dinamo Riiassa ja vahvisti kevään 2012 pudotuspeleissä myös HK Juniors Riikaa Latvian pääsarjassa. Toukokuussa 2012 Indrašis teki kolmivuotisen jatkosopimuksen Dinamo Riian KHL-joukkueen kanssa.


title: Miks Indrašis

text: Varsinaisella KHL:n tulokaskaudellaan 2012–2013 Indrašis teki 43 runkosarjaottelussa tehot 14+12=26, joilla hän oli Dinamo Riian kolmanneksi paras pistemies. Indrašis voitti kauden päätteeksi KHL:n pudotuspelien ulkopuolelle jääneiden joukkueiden kesken pelatun turnauksen, Nadežda Cupin. Kaudella 2014–2015 hän oli Riian paras maalintekijä ja neljänneksi paras pistemies tehoilla 16+15=31.


title: Miks Indrašis

text: Indrašis edusti Latviaa Sotšin olympiakisoissa 2014 sekä niiden karsinnoissa. Hän pelasi myös MM-kilpailuissa vuosina 2012, 2013, 2014 ja 2015. Indrašis oli vuoden 2012 turnauksessa Latvian paras pistemies ja maalintekijä tehoilla 3+2=5. Hänet palkittiin joukkueen top-3-pelaajana.


title: Miks Indrašis

text: Indrašis pelasi myös alle 20-vuotiaiden MM-kilpailuissa vuonna 2010 sekä alle 18-vuotiaiden I-divisioonan MM-kilpailuissa vuonna 2008, jolloin hän voitti B-lohkon hopeaa ja palkittiin turnauksen parhaana hyökkääjänä.


title: Pauli Pentikäinen

text: Pauli Antero Pentikäinen (s. 25. heinäkuuta 1951 Muuruvesi) on aktiiviuransa päättänyt suomalainen kestävyysjuoksija. Hän edusti vuodesta 2001 lähtien Kuopion Rientoa. Aikuisten SM-kilpailuista Pentikäinen saavutti pronssia maratonilta vuonna 1985. Virallisissa kilpailuissa hän ei ole esiintynyt vuoden 2004 jälkeen.


title: Norman Atlanticin tulipalo

text: M/S Norman Atlanticin tulipalo on Välimerellä 28. joulukuuta 2014 sattunut laivaonnettomuus.


title: Norman Atlanticin tulipalo

text: Laivan autokannella syttynyt palo levisi nopeasti ja aiheutti pitkään kestäneen hätätilanteen laivaan jääneille sadoille ihmisille.


title: Norman Atlanticin tulipalo

text: Turmassa kuoli kymmenen ihmistä ja ainakin kahdeksan vammautui. Lisäksi luultavasti kymmeniä oli kateissa. Laivalta pelastuneiden mukaan laivalla vallitsi sekasorto ja pakokauhu, ja miehistö järjesti pelastautumisen liian hitaasti ja puutteellisesti. Kova tuuli ja muutenkin huono sää haittasivat ratkaisevasti pelastustöitä.


title: Norman Atlanticin tulipalo

text: Aiemmin "Scintu"-niminen ROPAX-autolautta oli rakennettu Italiassa. Vuonna 2014 laiva kastettiin "Norman Atlanticiksi", kun se siirtyi kreikkalaisen ANEK Linesin omistukseen.


title: Norman Atlanticin tulipalo

text: Noin viikkoa ennen onnettomuutta laivassa tehtiin turvatarkastus, jonka mukaan sen palo- ja muussakin turvallisuudessa oli puutteita, mutta laivaa ei silti julistettu liikennöintikelvottomaksi.


title: Norman Atlanticin tulipalo

text:
Laiva oli sunnuntain vastaisena yönä matkalla Kreikan Patraksesta kohti Italian Anconaa.
Onnettomuus tapahtui, kun laiva purjehti Otrantonsalmessa Korfun pohjoispuolella. Palo syttyi noin kello 6.00 autokannella ja levisi nopeasti. Kapteeni käski matkustajia jättämään laivan. Pelastusveneet eivät toimineet eikä miehistö ohjannut laivan evakuointia, mikä johti pakokauhuun ja sekasortoon. Eräs miesryhmä löi naisia ja lapsia päästäkseen pelastushelikoptereihin. Vain pieni osa matkustajista pääsi pelastuslautoille, ja osa joutui veden varaan. Noin sata pääsi pelastusveneisiin.


title: Norman Atlanticin tulipalo

text: Pelastustyöt jatkuvat koko yön 28.–29. joulukuuta. Laivassa oli alkuaan yli 500 ihmistä, ja vielä 29.12. aamulla kuuden aikoihin illalla satoja ihmisiä oli hengenvaarassa kylmän ja savun armoilla sekä tulen uhkaamina. Helikopterit evakuoivat ihmisiä noin kello 16.00 alkaen. Hätäpuhelussa kerrottiin jopa kenkien sulavan kannen alla reihuvan tulipalon kuumuudessa.


title: Norman Atlanticin tulipalo

text: Tulipalo saatiin jo sunnuntaina hallintaan ja sammumaan maanantai-aamulla. Loputkin matkustajat evakuoitiin maanantaina, ja kapteeni poistui laivasta kello 15.50.


title: Norman Atlanticin tulipalo

text: Ensin Italia ja sitten myös Kreikka päätti käynnistää rikostutkinnan kapteenia ja varustamoa vastaan siitä, johtuiko onnettomuus laivan turvamääräysten rikkomisesta. Laivan kapteenia Argilio Giacomazzia ylistettiin italialaismediassa, koska hän jätti laivan viimeisenä.


title: Ari Laitinen

text: Ari Juhani Laitinen (s. 26. tammikuuta 1962 Kotka) on aktiiviuransa päättänyt suomalainen korkeushyppääjä. Hän edusti vuodesta 1978 lähtien Karhulan Urheilijoita sekä veteraanisarjoissa urheillessaan vuodesta 2008 lähtien Kunto-Pirkkoja ja hänen valmentajanaan toimi Antero Aarnio. Kalevan kisoista Laitinen saavutti korkeushypyssä jaetun pronssin vuonna 1985. Yleisten sarjojen kilpailuihin hän osallistui viimeksi vuonna 1999 ja veteraanisarjojen kilpailuihin vuonna 2010.


title: Qayamat Se Qayamat Tak

text: Qayamat Se Qayamat Tak (suomeksi ”Tuhosta tuhoon”) on vuonna 1988 ensi-iltansa saanut intialainen romanttinen draamaelokuva, jonka tuotti ja kirjoitti Nasir Hussain ja ohjasi hänen poikansa Mansoor Khan. Päärooleja näyttelivät Hussainin veljenpoika Aamir Khan ja entinen missi Juhi Chawla ensimmäisissä suurissa rooleissaan. Elokuva oli suuri menestys ja läpimurto sen tähtiparille.


title: Qayamat Se Qayamat Tak

text: "Qayamat Se Qayamat Tak" voitti parhaan populaarielokuvan National Film Awards -palkinnon ja seitsemän Filmfare Awards -palkintoa.


title: Qayamat Se Qayamat Tak

text: Nuori mies Raj (Aamir Khan) ja nuori nainen Rashmi (Juhi Chawla) rakastuvat syvästi toisiinsa huolimatta siitä, että heidän isänsä ovat vanhoja vihollisia. Nuori pari on sitoutunut toisiinsa ja he uhmaavat isiään, jotka ovat ennemmin valmiita tappamaan kuin hyväksymään lastensa valinnan.


title: Il signor Max

text: Il signor Max (”Herra Max”) on vuonna 1937 valmistunut italialainen elokuva. Se on yksi ohjaaja Mario Camerinin viidestä pikkuporvaristoa kuvaavasta romanttisesta komediasta. Elokuvan pääosissa ovat Vittorio De Sica ja Assia Noris. "Il signor Max" oli aikanaan valtava yleisömenestys ja sai ilmestymisvuonnaan Italian kulttuuriministeriön palkinnon Venetsian elokuvajuhlilla. Aikalaiskritiikissä ja myöhemmissä arvioissa elokuvaa on kiitetty sen kepeydestä, sujuvasta rytmityksestä ja erinomaisista näyttelijäsuorituksista.


title: Il signor Max

text: Isältään rahaa perinyt lehtikioskin pitäjä Gianni tutustuu lomamatkallaan aristokraattiseen Paolaan ja ryhtyy tavoittelemaan tätä kreivi Max Varaldoksi tekeytyen. Pian hän tapaa myös Paolan palvelijattaren Laurettan, joka oppii tuntemaan hänet lehdenmyyjä Giannina. Lopulta mies kyllästyy kaksoiselämäänsä, tekee valinnan kahden elämäntavan välillä ja löytää aidon rakkauden.


title: Il signor Max

text: Mustavalkoinen "Il signor Max" on kuvattu Cinecittàn studiolla Roomassa. Se on yksi ohjaaja Mario Camerinin viidestä pikkuporvaristoa kuvaavasta romanttisesta komediasta. Neljä muuta ovat "Kyllä miehet ovat roistoja" ("Gli uomini, che mascalzoni...", 1932), "Darò un milione" (1935), "Ma non è una cosa seria!" (1936) ja "I grandi magazzini" (1939). Käsikirjoittajana ja Camerinin apulaisohjaajana toimi kirjailijana ja myöhemmin myös elokuvaohjaajana tunnettu Mario Soldati. Kuvaaja Anchise Brizzin merkkiteoksiin kuuluvat Alessandro Blasettin historiallinen elokuva "1860" (1933) ja De Sican neorealistinen klassikko "Sciuscià – viattomat" (1946). Elokuvan musiikki on yksi Renzo Rosselinin ensimmäisistä elokuvasävellyksistä. Pääosia esittävät Vittorio De Sica ja Assia Noris olivat 1930-luvun italialaisen elokuvan kirkkaimpia tähtiä.


title: Il signor Max

text: Yläluokkaiseen ympäristöön sijoittuva "Il signor Max" on yhdistetty 1930- ja 1940-lukujen vaihteen telefoni bianchi -lajityyppiin. Kevyt ja harmiton elokuva toisaalta myös arvostelee toimettoman yläluokan ulkomaita matkivaa elämäntapaa. Sen vastineeksi asetetaan perinteiset perhearvot, lehdenmyyjien välinen solidaarisuus sekä Italian fasistien Opera Nazionale Dopolavoro -järjestö, joka tarjoaa työläisille tervehenkistä viihdettä. Lopussa ristiriita laukeaa Hollywood-tyyliseen onnelliseen loppuun, jossa voidaan nähdä fasistien konsensuspolitiikan heijastuma.


title: Il signor Max

text: "Il signor Max" oli aikanaan valtava yleisömenestys. Se sai ilmestymisvuonnaan Italian kulttuuriministeriön palkinnon Venetsian elokuvajuhlilla. Aikalaiskritiikissä ja myöhemmissä arvioissa elokuvaa on kiitetty sen kepeydestä, sujuvasta rytmityksestä ja erinomaisista näyttelijäsuorituksista.


title: Il signor Max

text: Camerinin komedioiden menestys innosti Vittorio De Sicaa kokeilemaan siipiään ohjaajana teemoiltaan samankaltaisissa elokuvissa "Rose scarlatte" (1940), "Maddalena... zero in condotta" (1940) ja "Teresa Venerdì" (1941). Samoja juoniaineksia on havaittavissa myös De Sican ja käsikirjoittaja Cesare Zavattinin myöhemmissä neorealistisissa elokuvissa kuten "Sciuscià" ja "Polkupyörävaras" (1948). "Il signor Maxista" on sittemmin tehty kaksi uusintaversiota, Giorgio Bianchin "Il conte Max" vuonna 1957 ja Vittorio De Sican pojan Christian De Sican samanniminen elokuva vuonna 1991.


title: Mummomafia

text: Mummomafia on MTV3-kanavalla 8. tammikuuta 2015 alkanut tositelevisiosarja. Ohjelmassa kolme ”mummoa” ratkovat nuorten aikuisten, perheiden, sinkkujen sekä pariskuntien ongelmia. Ongelmia ratkovat Kristiina Halkola, Raili Hulkkonen ja Eva-Riitta Siitonen.


title: Tammer-Tukku

text: Tammer-Tukku Oy on vuonna 1954 perustettu suomalainen tukkuliike, joka tuo maahan ja jakelee sisustus-, talous-, puutarha- ja lahjatavaroita halpamyymäläketjuille, kaupan keskusliikkeille ja yksittäisille tavarataloille.


title: Tammer-Tukku

text: Tammer-Tukun perusti 1954 Aulis Mäenpää, ja yrityksen johdossa on nykyisin omistajaperheen kolmas sukupolvi. Yritys toimi 1990-luvulle saakka Tampereella, mutta rakensi sitten uuden 20 000 neliömetrin keskusvaraston Hämeenlinnaan. Tampereen Nekalassa yrityksellä on 7 000 neliömetrin tuote-esittelytila, tuotesuunnitteluosasto ja omat valokuvausstudiot.


title: Kristaps Sotnieks

text: Kristaps Sotnieks (s. 29. tammikuuta 1987 Riika, Latvian SNT, Neuvostoliitto) on latvialainen jääkiekkopuolustaja, joka pelaa KHL-joukkue Dinamo Riiassa. Hän on puolustava puolustaja, joka pitää fyysisestä pelistä. Sotnieksilla on kuitenkin kehitettävää rannelaukauksessa.


title: Kristaps Sotnieks

text: Sotnieks on pelannut koko uransa ajan kotikaupungissaan Riiassa. Hän pelasi ensimmäiset miesten pelinsä HK Riika 2000:n paidassa kaudella 2004–2005, jolloin 17-vuotiaalle Sotnieksille kertyi pelejä sekä Valko-Venäjän että Latvian pääsarjassa, kuten myös seuraavalla kaudella 2005–2006. Kahdella seuraavalla kaudella hän pelasi siellä ainoastaan Latvian pääsarjaa. Kaudella 2007–2008 Sotnieks edusti HK Riika 2000:ta myös Continental Cupissa, jossa joukkue sijoittui toiseksi.


title: Kristaps Sotnieks

text: Kaudeksi 2008–2009 Sotnieks siirtyi pelaamaan Dinamo Riikaan kaikkien aikojen ensimmäistä KHL-kautta. Hänen ensimmäinen kautensa liigassa toi 46 runkosarja- ja kolmessa playoff-ottelussa tehot 2+1=3. Kaudella 2011–2012 Sotnieks edusti joukkuetta myös Spengler Cupissa, jossa Dinamo eteni finaaliin, mutta hävisi lopulta HC Davosille lukemin 3–2. Huhtikuussa 2012 hän teki kolmivuotisen jatkosopimuksen joukkueen kanssa. Kaudella 2013–2014 Sotnieks teki KHL:n yhden kauden piste-ennätyksensä tehoilla 5+6=11. Hän voitti kauden päätteeksi KHL:n pudotuspelien ulkopuolelle jääneiden joukkueiden kesken pelatun turnauksen, Nadežda Cupin.


title: Kristaps Sotnieks

text: Sotnieks edusti Latviaa Vancouverin olympiakisoissa 2010 ja Sotšin olympiakisoissa 2014 sekä molempien turnausten karsinnoissa. Hän pelasi myös MM-kilpailuissa vuosina 2009, 2010, 2011, 2012, 2013, 2014 ja 2015. Sotnieks palkittiin vuoden 2013 turnauksessa joukkueensa top-3-pelaajana.


title: Kristaps Sotnieks

text: Sotnieks pelasi myös alle 20-vuotiaiden MM-kilpailuissa vuosina 2006 ja 2007, joista jälkimmäinen turnaus eteni I-divisioonassa ja päättyi A-lohkon hopeaan. Sotnieks pelasi myös alle 18-vuotiaiden I-divisioonan MM-kilpailuissa vuonna 2005, jolloin hän voitti B-lohkon hopeaa.


title: Doonesbury

text: Doonesbury on yhdysvaltalaisen Garry Trudeaun luoma strippisarjakuva, joka on ilmestynyt syndikoituna vuodesta 1970 alkaen. Sarjassa on suuri määrä hahmoja, joista pääosa oli sarjan alkuvaiheessa yliopisto-opiskelijoita. Doonesbury on tunnettu voimakkaasti kantaa ottavasta poliittisesta sisällöstään ja sen on katsottu edustavan liberaaleja näkemyksiä.


title: Doonesbury

text: "Doonesburyn" nimikkohahmo on Mike Doonesbury -niminen jokamies. Muita hahmoja ovat muun muassa feministinen uranainen Joanie Caucus, Miken vaimo (sittemmin eronnut) J. J. Caucus, aktivisti ja myöhemmin radiojuontaja Mark Slackmeyer, epämääräistä hippielämää viettävä Zonker Harris, konservatiivinen jalkapalloilija ja sotaveteraani B. D. sekä moraaliton ja vaikutusvaltainen maailmanmies ”Duke-setä”, joka oli alun peri karikatyyri toimittaja Hunter S. Thompsonin alter egosta. Monet muutkin sivuhahmot perustuivat löyhästi todellisiin julkisuuden henkilöihin.


title: Doonesbury

text: "Doonesbury" sai alkunsa "Bull Tales" -nimisestä sarjakuvasta, jota Trudeau piirsi opiskelija-aikanaan ensin "Yale Record" -nimiseen epäsäännöllisesti ilmestyneeseen julkaisuun ja 30. syyskuuta 1968 alkaen Yalen yliopiston opiskelijalehteen "Yale Daily Newsiin". Universal Press Syndicate otti sarjan levitykseensä vuonna 1970, jolloin sen nimeksi tuli "Doonesbury" päähenkilön mukaan. Ensimmäisen vuosikymmenen aikana kaikki sarjan hahmot olivat yliopisto-opiskelijoita, jotka vaikuttivat elävän sarjakuville tyypilliseen tapaan pysähtyneessä ajassa. Trudeau piti tammikuun 1983 ja syyskuun 1984 välillä sapattivapaan eli lähes kaksi vuotta kestäneen tauon "Doonesburyn" piirtämisestä. Palattuaan piirtämään sarjaa hän muutti tyyliään, ja siitä eteenpäin sarjan hahmot ovat vanhenneet luonnollisesti, siirtyneet opiskelijaelämästä työelämään ja muuttuneet perheellisiksi keski-ikäisiksi. Trudeau piti kesällä 2013 uudelleen taukoa "Doonesburyn" piirtämisestä keskittyäkseen käsikirjoittamaan "Alpha House" -nimistä internetissä julkaistavaa satiirista televisiosarjaa. Helmikuusta 2014 alkaen "Doonesbury" on ollut jälleen tauolla samasta syystä, eikä Trudeau ole ilmoittanut, milloin hän palaa jatkamaan sitä.


title: Doonesbury

text: "Doonesbury" on aina pyrkinyt heijastelemaan amerikkalaisen yhteiskunnan ja poliittisen ilmapiirin kehitystä. Sarja on pyrkinyt tekemään satiiria jokaisesta ilmestymisensä aikana vallassa olleesta Yhdysvaltain hallituksesta ja lukuisista tunnetuista poliitikoista. Sarjan on katsottu edustaneen avoimesti liberaaleja kantoja. Trudeau on ottanut sarjassaan kantaa muun muassa sellaisiin kiistanalaisiin kysymyksiin kuin Vietnamin ja Irakin sodat, seksuaalivähemmistöjen oikeudet ja aborttikysymys. 1970-luvun alkuvuosina Trudeau piirsi Watergate-skandaalia käsitelleitä strippejä, joissa kuvattiin presidentti Richard Nixonin ja hänen lähipiirinsä kuvitteellisia keskusteluja näyttämättä kuitenkaan itse presidenttiä. Paljon huomiota herätti strippi, jossa "Doonesburyn" hahmo Mark Slackmeyer julisti entisen oikeusministeri John Mitchellin syylliseksi häntä koskeneen tutkinnan ollessa vielä kesken. Yhdysvalloissa monet sanomalehdet ovat julkaisseet "Doonesburya" pilapiirrosten tavoin pääkirjoitussivullaan sarjakuvasivujen sijasta. Trudeau voitti vuonna 1975 "Doonesbruryn" ansiosta Pulitzer-palkinnon pilapiirtäjien sarjassa.


title: Doonesbury

text: Varsinkin Trudeaun sapattivapaata edeltäneenä aikana "Doonesburyn" piirrostyyli oli hyvin vaatimatonta ja suorastaan ikävystyttävää. Stripit saattoivat usein sisältää jokaisessa ruudussa identtisen kuvan, ja huumorisisältö oli puhtaasti tekstissä. Myöhemmin Trudeau on muuttanut tyyliään visuaalisesti monipuolisemmaksi. Trudeau piirtää itse "Doonesburyyn" vain lyijykynäluonnokset, strippien tussaamisesta on 1970-luvulta alkaen vastannut hänen avustajansa Don Carlton.


title: Doonesbury

text: "Doonesburyn" pohjalta tehtiin vuonna 1977 Trudeaun käsikirjoittama televisioanimaatio "A Doonesbury Special", joka voitti Cannesin elokuvajuhlilla tuomariston palkinnon ja sai Oscar-ehdokkuuden parhaan lyhytanimaation sarjassa.


title: Doonesbury

text: "Doonesburya" on julkaistu suomeksi vain pariin otteeseen. "Viikkosanomat" julkaisi sitä 1970-luvulla nimellä "Kampuksen kaverit".


title: Garry Trudeau

text: Garretson Beekman (Garry) Trudeau (s. 21. heinäkuuta 1948 New York) on yhdysvaltalainen sarjakuvantekijä. Hänet tunnetaan parhaiten satiirisesta ja poliittisesti kantaa ottavasta strippisarjakuvastaan "Doonesbury", jota hän on piirtänyt vuodesta 1968.


title: Garry Trudeau

text: Trudeau syntyi varakkaaseen perheeseen ja opiskeli taideaineita Yalen yliopistossa, josta hän valmistui maisteriksi vuonna 1970. Hän piirsi opiskelijalehti "Yale Daily Newsissä" ilmestynyttä "Bull Tales" -nimistä sarjakuvaa, josta tuli "Doonesburyn" varhainen muoto. Trudeaun esikuvia olivat sarjakuvapiirtäjät Jules Feiffer ja Walt Kelly, jotka tunnettiin myös poliittisesta kannanotostaan liberaalien näkemysten puolesta. "Bull Tales" saavutti opiskelijapiireissä kulttimaineen, joten vuonna 1970 Universal Press Syndicate otti sen levitykseensä ja se alkoi ilmestyä valtakunnallisesti nimellä "Doonesbury". Sarjasta tuli suosittu ja kriitikkojen kehuma. Trudeau sai vuonna 1975 Pulitzer-palkinnon pilapiirtäjien sarjassa, ensimmäisenä sarjakuvapiirtäjänä. Trudeau piti 1980-luvun alussa kaksi vuotta kestäneen tauon eli niin sanotun sapattivapaan "Doonesburyn" piirtämisestä, minä aikana hän työsti muun muassa sarjaansa pohjautunutta Broadway-musikaalia. Palattuaan piirtämään "Doonesburya" vuonna 1984 hän muutti tyyliään, siirsi sarjansa hahmot opiskelijamaailmasta työ- ja perhe-elämään, ja antoi heidän tästä alkaen vanheta luonnollisesti ajan kuluessa.


title: Garry Trudeau

text: Trudeau käsikirjoitti vuonna 1977 "Doonesburyyn" perustuneen lyhytanimaation "A Doonesbury Special", joka voitti Cannesin elokuvajuhlilla tuomariston palkinnon ja sai Oscar-ehdokkuuden parhaan lyhytanimaation sarjassa. Hän on käsikirjoittanut myös Robert Altmanin ohjaamat poliittiset dokumenttiparodiat "Tanner ’88" (minisarja, 1988) ja "Tanner on Tanner" (elokuva, 2004). Vuosina 2013–2014 Trudeau on käsikirjoittanut Amazon.com-internetsivulla julkaistavaa "Alpha House" -nimistä poliittiseen satiiriin keskittyvää televisiosarjaa, ja on keskeyttänyt sen vuoksi "Doonesburyn" piirtämisen kahdesti. "Doonesbury" on tällä hetkellä edelleen tauolla.


title: Sädekilli

text: Sädekilli ("Cyprinodon radiosus") on hammaskillien heimoon kuuluva kalalaji. Sitä esiintyy vain Owens Valleyssä läntisessä Kaliforniassa lähellä Kuolemanlaaksoa. Näitä Yhdysvaltain lounaisia aavikkoalueita on peittänyt aikanaan suuret järvet. Nykyään järvistä on jäljellä enää vain rippeitä. Niissä elää Cyprinodon-sukuun kuuluvia reliktikaloja. Sädekillin lisäksi näitä lajeja ovat Paholaiskilli ("Cyprinodon diabolis") ja Cyprinodon nevadensis.


title: Pyhän Yrjön kirkko (Eastergate)

text: Pyhän Yrjön kirkko (St George’s Church) on anglikaaninen kirkkorakennus Eastergaten kylässä West Sussexissa, Englannissa. Nimeä Eastergate kylästä ja seurakunnasta alettiin käyttää 1400-luvulla. Kirkko kuuluu Grade II* -rakennussuojeluluokkaan.


title: Pyhän Yrjön kirkko (Eastergate)

text: Paikalla oli kirkko ainakin vuonna 1086. Kirkon kuoriosa on peräisin 1000- ja 1100-lukujen vaihteesta. English Heritage listasi kirkon Grade II* -luokkaan 5. kesäkuuta 1958.


title: Gustave (krokotiili)

text: Gustave on Burundissa havaittu suuri urosniilinkrokotiili. Se on pahamaineinen ihmissyöjä, ja sen väitetään tappaneen yli 300 ihmistä Ruzizi-joella ja Tanganjikajärven pohjoisosissa. Sillä on miltei myyttinen maine, ja paikalliset pelkäävät sitä suuresti.


title: Gustave (krokotiili)

text: Gustaven nimesi herpetologi Patrice Faye, joka on tutkinut sitä 1990-luvulta lähtien. Suurin osa Gustaveen liittyvistä tiedoista on peräisin vuoden 2004 dokumentista "Capturing the Killer Croc". Dokumentissa tutkitaan Gustavea ja yritetään saada se kiinni. Myös vuonna 2007 valmistunut yhdysvaltalainen kauhuelokuva "Primeval" on kertovinaan Gustavesta.


title: Gustave (krokotiili)

text: Viimeisin varmistettu havainto on vuodelta 2008. Gustaven nykytilanteesta ei ole varmaa tietoa, mutta ennenkin tappojen välissä on saattanut kulua useita vuosia.


title: Gustave (krokotiili)

text: Gustaven tarkkaa pituutta tai painoa ei tiedetä. Vuonna 2002 todettiin, että se saattaa olla helposti yli 6 metriä pitkä ja painaa yli tuhat kiloa. Gustavea on väitetty jopa yli 7,5 metriä pitkäksi. Tällöin se olisi suurin koskaan elänyt krokotiili. Ensin se arvioitiin mahtavan kokonsa perusteella iältään vähintään satavuotiaaksi, mutta Gustaven avatessa kitansa sillä oli kaikki hampaat tallella. Liki satavuotiaan krokotiilin pitäisi olla "miltei hampaaton", joten Gustave arvioitiin noin 60-vuotiaaksi, ja täten se kasvaa yhä.


title: Gustave (krokotiili)

text: Gustavella on kehossaan kolme luodinjälkeä. Näiden jälkien alkuperää ei tiedetä. Gustavea tutkineet tiedemiehet ja herpetologit väittävät, että sen epätavallinen koko estää sitä metsästämästä lajilleen normaaleja saaliita, kuten seeproja ja antilooppeja, joten se sen sijaan saalistaa ihmisiä ja jopa virtahepoja, joita krokotiilit yleensä karttavat. Gustaven sanotaan usein jättävän ihmisuhrinsa syömättä, ihan kuin se tappaisi huvikseen. Tämä saattaa selittyä sillä, että krokotiilit pystyvät olemaan kuukausia syömättä, joten syötävän saaliin valinnassa on valinnanvaraa.


title: Ozarkvuoret

text: Ozarkvuoret tai Ozarkylänkö on vuoristo- ja ylänköalue Yhdysvaltojen Missourin osavaltion eteläosissa ja Arkansas’n osavaltion pohjois- ja luoteisosissa. Alue ulottuu myös koilliseen Oklahomaan ja aivan kaakkoisimpaan Kansasiin. Illinois’n osavaltion Shawneevuoria kutsutaan usein ”Illinois’n Ozarkvuoriksi”, mutta niitä ei pidetä varsinaiseen Ozarkvuoristoon kuuluvina.


title: Ozarkvuoret

text: Ozarkvuoret muodostavat laajimman vuoristoalueen Appalakkien ja Kalliovuorten välillä. Yhdessä Ouachitavuorten kanssa Ozarkvuoria kutsutaan usein yhteisnimellä "U.S. Interior Highlands".


title: Ozarkvuoret

text: "Ozark"-sanan uskotaan tulevan ranskan kielen ilmauksesta "aux arcs", joka olisi lyhennelmä sanonnasta "aux Arkansas" tai viittaus Arkansas-joen mutkiin ("arcs").


title: Ozarkvuoret

text: Ozark-vuoret jakaantuvat näihin osa-alueisiin:


title: Ozarkvuoret

text: Springfieldin ylängöllä esiintyy karstimaalle tyypillisiä piirteitä, kuten lähteitä, luolia ja doliineja. Ozarkvuoriston korkeimmat huiput ovat etelässä Bostonvuorten alueella. Springfieldin ja Salemin ylängöillä maasto on pehmeän kumpuilevaa ja Saint Francois -vuorilla taas rosoisempaa.


title: Ozarkvuoret

text: Vuonna 1908 presidentti Theodore Roosevelt julisti osan vuoristosta "Ozark National Forest" -kansallispuistoksi, jota on sittemmin laajennettu useaan otteeseen. Vuonna 1972 alueella kulkeva Buffalojoki julistettiin liittovaltion ensimmäiseksi kansallisjoeksi ("national river"), ja nykyisin sen alueella vierailee vuosittain noin 800 000 retkeilijää.


title: Ozarkvuoret

text: Vuoriston suurimmat järvet ovat tulvasuojelua varten tehtyjä patoaltaita. Lake of the Ozarks muodostettiin 1931, Pomme de Terre Lake 1961 ja Truman Lake 1979. Koillis-Oklahoman Grand Lake o' the Cherokees luotiin vuonna 1940, Stockton Lake vuonna 1969. Patojen tehtävänä on tulvasuojelun ohella toimia vesivoimaloiden sijaintipaikkoina.


title: Ozarkvuoret

text: Ozark-vuoriston alueelta on louhittu paljon lyijyä, sinkkiä, rautaa ja baryyttiä niin, että monet esiintymät ovat ehtyneet.


title: Ozarkvuoret

text: Alueen tärkeimpiä elinkeinoja ovat liha- ja siipikarjankasvatus, maidontuotanto ja metsänkorjuu. Menneinä vuosisatoina alueella oli satoja vesivoimalla toimivia sahalaitoksia. Alueella viljellään myös viiniä.


title: MyAnna Buring

text: MyAnna Buring (oik. MyAnna Margaretha Buring Rantapää; s. 22. syyskuuta 1979 Sundsvall, Ruotsi) on englantilaissukuinen ruotsalainen näyttelijä. Hän muutti Iso-Britanniaan 16-vuotiaana. Yläasteen Buring kävi Masqatissa, Omanissa amerikanenglantilaisessa akatemiassa. Sen jälkeen hän opiskeli draamaa London Academy of Music and Dramatic Art-koulussa Lontoossa ja valmistui vuonna 2004. Buring tunnetaan erityisesti rooleistaan kauhuelokuvissa.


title: MyAnna Buring

text: MyAnna Buring teki elokuvadebyyttinsä kauhuelokuvassa "The Descent – loukussa" vuonna 2005. Hän näytteli myös vampyyri Tanyaa elokuvan "Twilight – Aamunkoi" (2011) molemmissa osissa. Lisäksi Buring tunnetaan rooleistaan lukuisissa tv-sarjoissa, kuten "Doctor Who", "Downton Abbey" ja "Midsomerin murhat". Muita elokuvia, joissa Buring on esiintynyt, ovat mm. "Doomsday" (2008), "Lesbovampyyrien tappajat" (2009), "Kill List" (2011) ja "" (2013).


title: Chaos Communication Congress

text: Chaos Communication Congress (CCC) on kansainvälisen hakkeriyhteisön vuosittainen kokoontuminen, jonka järjestää saksalainen Chaos Computer Club. Tapahtuma koostuu teknisiin ja poliittisiin aiheisiin pureutuvista luennoista ja työpajoista.


title: Chaos Communication Congress

text: CCC on järjestetty vuosittain joko Berliinissä tai Hampurissa vuodesta 1984.


title: French Montana

text: Karim Kharbouch (s. 9. marraskuuta 1984, Rabat, Marokko), artistinimeltään French Montana, on yhdysvaltalainen marokkolaissyntyinen rap-artisti. Hän on tehnyt yhteistyötä muun muassa Rick Rossin kanssa


title: French Montana

text: French Montanan debyyttialbumi "Excuse My French" julkaistiin toukokuussa 2013, ja se kohosi neljänneksi Billboard 200 -listalla. Toinen studioalbumi "Mac & Cheese" oli tarkoitus julkaista joulukuussa 2014, mutta julkaisupäivää siirrettiin vuoteen 2015. Lopulta albumin julkaisu tapahtui sekaannusten jälkeen vuonna 2016, kun tavarataloketju Target laittoi "MC4"-nimellä julkaistavaksi tarkoitetun CD:n myyntiin etuajassa ja se vuodettiin nettiin. Tämän jälkeen Montana itse julkaisi samat kappaleet mixtapena. Vierailevina artisteina "MC4":llä esiintyvät muiden muassa Kanye West, Jeezy, Nas ja Chinx.


title: French Montana

text: Tammikuussa 2015 julkaistulla "Poison" -musiikkivideolla nähdään suomalainen malli Sofia Ruusila-Nousiainen.


title: French Montana

text: French Montana on seurustellut Khloé Kardashianin kanssa.


title: Chinx Drugz

text: Lionel Pickens (3. joulukuuta 1983 – 17. toukokuuta 2015 New York), taiteilijanimeltään Chinx Drugz, oli yhdysvaltalainen rap-artisti. Hän kuului French Montanan Coke Boys -taustaryhmään ja levy-yhtiöön. Chinx julkaisi studioalbumin "Welcome To JFK" vuonna 2014 ja EP:n "I’ll Take It From Here" vuonna 2013.


title: Lil Durk

text: Durk Banks (s. 19. lokakuuta 1992), artistinimeltään Lil Durk, on yhdysvaltalainen rap-artisti. Hänen mixtapejä julkaisee Def Jam sekä French Montanan Coke Boys -levy-yhtiö.


title: Carach Angren

text: Carach Angren on Alankomaalainen sinfonista black-metallia soittava yhtye.


title: Carach Angren

text: Carach Angrenilla on viisi studiolevytystä, yksi EP ja Demo.


title: Jännevirran silta

text: Jännevirran silta on Kuopion ja Siilinjärven rajalla oleva valtatie 9:n silta, joka ylittää Saimaan syväväylän Jännevirran kylän kohdalla. Silta valmistui vuonna 1951, se oli alun perin seitsenaukkoinen ja yhdessä aukossa on Suomen ensimmäinen teräksinen langerpalkkisilta. Sillassa on myös kääntösiltaosa.


title: Jännevirran silta

text: Silta on tulossa käyttöikänsä päähän ja se on liian kapea. Vanha silta on tarkoitus korvata uudella kiinteällä sillalla, jonka rakentamiseen on suunniteltu päästävän vielä vuoden 2016 aikana. Huhtikuun 2015 lopussa sillan langerpalkkiosuudessa havaittiin vaurio, jonka johdosta sillan käyttöön tuli rajoituksia.


title: Jännevirran silta

text: Jännevirran sillan on suunnitellut diplomi-insinööri Bruno Kivisalo. Salmen yli kuljettiin aiemmin moottorilossilla. Sillan suunnittelu aloitettiin 1936 ja rakentaminen 1938, mutta sota keskeytti rakennustyöt. Ne jatkuivat vasta 1940-luvun lopulla ja silta valmistui 1951. Sillan pohjoispuolella salmen Siilinjärven puoleisella rannalla on vielä jäljellä vanha lossilaituri ja aivan valtatien vieressä, tien eteläpuolella on lossikuskien asuinrakennus ja siltavahdin talo piharakennuksineen.


title: Jännevirran silta

text: Sillan kokonaispituus on 226 metriä ja se oli alkujaan seitsemänaukkoinen. Sillan hyödyllinen leveys on 8,4 metriä. Sillan keskellä on Suomen ensimmäinen langerpalkkisilta, sen jännemitta oli alun perin 100 metriä. Valmistuessaan sillassa oli Suomen toiseksi pisin holvi- tai kaarisillan aukko Färjsundin sillan betoniholvin jälkeen. Sijoitus muuttui kolmanneksi vuonna 1993, kun Ison-Pörrin silta valmistui. Vuonna 1990 Jännevirran langerpalkkisiltaan lisättiin 2 välitukea, joka paransi osuuden kantavuutta. Sillan muita rakenteita korjattiin 1995. Sillan kaaren korkeus on 15 metriä.


title: Jännevirran silta

text: Langerpalkkisillan lisätuennan jälkeen 100 metrin aukosta tuli kolme aukkoa, joista keskimmäinen on 53,9 metriä ja reuna-aukot 23,1 metriä kumpikin. Sillan kiinteällä osuudella Siilinjärven puoleisessa päässä on kaksi teräspalkkisiltaa, joiden molempien jännemitat ovat 20,25 metriä. Avattava silta on Kuopion puoleisessa päässä. Rannasta lukien kaksi ensimmäistä aukkoa ovat 20 ja 19,5 metriä pitkät. Näiden jälkeen tulee kääntösiltaosuus ja liitos langerpalkkisiltaan, yhteiseltä jännemitaltaan noin 39,7 metriä. Sillan alikulkukorkeus on 1,4 metriä. Silta avataan vain pyynnöstä.


title: Jännevirran silta

text: Sillan keskimääräinen vuorokausiliikenne on 6 860 ajoneuvoa vuorokaudessa (vuonna 2013). Nostosilta avataan noin 400–500 kertaa vuodessa.


title: Jännevirran silta

text: Vanhasta sillasta katkesi huhtikuun 2015 lopussa jänneteräs, ja sillan liikennettä jouduttiin rajoittamaan sulkemalla vaurion puoleinen kaista käytöstä. Katkennut vetoteräs ei kuulunut sillan alkuperäiseen rakenteeseen, vaan langerpalkkisiltaan oli vuonna 1980 lisätty neljä jänneterästä jäykistyspalkkien vierelle, kaksi kummallekin puolen siltaa. Terästen halkaisija on 38 millimetriä. Tiesuola oli ruostuttanut poikki yhden teräksistä. Sillan toinen kaista pysyy suljettuna kunnes sen kantokyky on varmistettu ja tehty tarvittavat korjaukset. Sillan vauriotutkimuksessa toukokuun alussa paljastui lisäksi, että sillan betonisten tukirakenteiden ja terässillan liitoskohdassa on betonivauroita, jotka korjataan myöhemmin kesällä 2015. Jänneteräs uusitaan heti, korjauksen on alustavasti arvioitu vievän kolme viikkoa ja sen jälkeen sillan molemmat kaistat voidaan ottaa käyttöön. Sillalle jää kuitenkin nopeusrajoitus 40 kilometriä tunnissa. Sillan liikennettä ohjaavat tilapäiset liikennevalot eivät ota huomioon liikennemäärien vaihtelua, ja 9-tielle onkin muodostunut etenkin viikonlopun ruuhkaliikenteessä pitkiä jonoja. Perjantaisin sillan ylittää noin 10 000 autoa, iltapäivän vilkkaimpaan ruuhka-aikaan klo 16 ja 18 välillä noin 1 000 autoa tunnissa. Pohjois-Savon Ely-keskuksen mukaan on mahdollista, että sillalle tulee vaurioiden korjauksesta huolimatta painorajoitus, jonka estäisi raskaiden ajoneuvoyhdistelmien sillanylityksen. Painorajoituksen tarkoituksena on turvata sillan käyttökelpoisuus siihen saakka, kunnes uusi silta valmistuu.


title: Jännevirran silta

text: Jännevirran nykyisen sillan katsotaan olevan käyttöikänsä päässä eikä enää korjattavissa, se on ylileveille kuljetuksille liian kapea ja sillalla oleva kevyen liikenteen väylä on vain 1,75 metriä leveä. Nostosillan alkuperäinen koneisto arvioitiin käyttövarmuudeltaan epäluotettavaksi. Sillan kääntö aiheuttaa häiriötä valtatien liikenteelle. Niinpä nykyisen sillan eteläpuolelle suunniteltiin ja on rakennettu uutta kiinteää teräsbetonirakenteista siltaa, jonka alituskorjaus olisi 24,5 metriä. Hankkeeseen sisältyy myös uutta tielinjausta noin 2,5 kilometriä.


title: Jännevirran silta

text: Liikennevirasto hyväksyi uuden sillan yleissuunnitelman helmikuussa 2015. Uuden sillan vaatiman tiesuunnitelman on tarkoitus olla valmis marraskuussa 2015 ja siltasuunnitelman elokuussa 2016. Sillan rakentamiseen voidaan ryhtyä suunnitemien mukaan syksyllä 2016. Tie- ja siltahankkeen kokonaiskustannuksiksi on arvioitu noin 46 miljoonaa euroa, joista sillan osuus on noin 75 prosenttia. Sillan rahoituksesta päättää vuonna 2015 työnsa aloittava uusi eduskunta. Uudesta sillasta tulee Suomen viidenneksi pisin silta 617 metrin pituudellaan. Purkutyöt on vanhalla sillalla aloitettu lokakuussa 2018. Silta tullaan purkamaan polttoleikkaamalla osiin.


title: Kilterin koulu

text: Kilterin koulu on Vantaan Myyrmäessä sijaitseva noin 550 oppilaan ja 50 opettajan yläkoulu (luokka-asteet 7–9).


title: Kilterin koulu

text: Kaikilla luokka-asteilla on ruotsin kielikylpyluokat ja noin kymmenen oppilaan pienluokkia. Koulu on varsin monikulttuurinen, sillä koulussa puhutaan äidinkielenään yli 20 kieltä.


title: Kilterin koulu

text: Keskellä Myyrmäkeä sijaitsevan koulun oma piha-alue on vaatimaton. Kilterin koulun naapurustossa sijaitsevat muun muassa Kilterin päiväkoti (Iskostie 8 G), ikääntyneiden hoivakoti Myyrinkoti (Ruukkukuja 5), Paalutori, Myyrmäen monttu, kauppakeskukset Myyrmanni ja Isomyyri sekä Myyrmäkitalo (Myyrmäen kirjasto ja Vantaan taidemuseo Artsi) ja Myyrmäen rautatieasema.


title: Kilterin koulu

text: Kilterin koulua edeltäneen "Myyrmäen keskikoulun" perustamisesitys tehtiin vuoden 1975 alussa. Opetus päätettiin aloittaa kahden ykkösluokan kouluna aluksi Myyrmäen urheilutalon kerhohuoneissa (väliaikaistiloissa) jo 1.8.1975. Syksyllä 1976 koululla oli neljä ensimmäistä luokkaa ja koulutiloiksi saatiin toinen Myyrmäen kansakoulun viipalekouluista (parakista) Virtatieltä. Kohta lisätilaksi saatiin koko viipalekoulu, mutta opetusta jouduttiin antamaan myös Myyrmäen ja Myllymäen kouluissa. Peruskoulu-uudistuksen yhteydessä 1977 Myyrmäen keskikoulu vaihtoi nimensä eteläisen Myyrmäen yläasteeksi eli Kilterin kouluksi. Oman koulurakennuksen saaminen lykkääntyi muun muassa monien asemakaavavalitusten seurauksena. Kaava valmistui vasta 1984.


title: Kilterin koulu

text: Alkujaan 360 oppilaalle mitoitetun koulurakennuksen suunnitteli Arkkitehtitoimisto Perko & Rautamäki. Koulun päärakennusmateriaalina olivat kahitiiliharkot. Koulun pääsisäänkäynnin puoleisia seinäpintoja koristaa Jukka Mäen tiilireliefityö "Pyramidien arvoitus". Se oli kokeilu arkkitehdin ja kuvataiteilijan yhteistyöstä ympäristötaiteen tekemiseksi. Koulu nousi harjakorkeuteen elokuussa 1987 ja valmistui vuonna 1988. Tiloihin siirtyi myös Silvolan erityiskoulu.


title: Hämeenkylän lukio

text: Hämeenkylän lukio oli Länsi-Vantaalla sijainnut oppilaitos, joka toimi Hämeenkylän koulun kanssa samassa rakennuksessa. Hämeenkylän lukio päätettiin yhdistää Myyrmäessä sijaitsevaan Vaskivuoren lukioon vuonna 2006.


title: Indonesia AirAsia

text: Indonesia AirAsia on indonesialainen halpalentoyhtiö. Se on malesialaisen AirAsia-lentoyhtiön yhteistyökumppani Indonesiassa. AirAsia omistaa yhtiöstä 49 prosentin osuuden, koska Indonesian laki estää ulkomaalaisen enemmistöomistuksen kotimaan liikennettä harjoittavissa lentoyhtiöissä. Indonesia AirAsian laivasto koostuu yksinomaan Airbus A320 -sarjan lentokoneista.


title: Indonesia AirAsia

text: Lentoyhtiön perusti Abdurrahman Wahid vuonna 1999, jolloin nimenä oli Awair tai Air Wagon International. Yhtiö aloitti lentoliikenteen 22. kesäkuuta 2000, käyttäen Airbus A300- ja 310-sarjan koneita. Maaliskuussa 2002 yhtiön kaikki liikenne keskeytettiin. Liikennöinti aloitettiin uudelleen joulukuussa 2004, jolloin Awair toimi AirAsian yhteistyökumppanina. Awair vaihtoi nimensä Indonesia AirAsiaksi 1. joulukuuta 2005.


title: Indonesia AirAsia

text: 28. joulukuuta 2014 Indonesian Surabayasta Singaporeen matkalla ollut Indonesia AirAsian lento 8501 menetti yhteyden lennonvalvontaan lentäessään Jaavanmeren yläpuolella. Ennen yhteyden katkeamista lentokone oli pyytänyt lupaa poiketa suunnitellusta reitistä sääolosuhteiden vuoksi. Lennolla oli 155 matkustajaa ja 7 miehistön jäsentä .


title: Mehmed Raşid pašša

text: Mehmed Raşid pašša (1824 – 15. kesäkuuta 1876) oli Osmanien valtakunnan ulkoministeri 1875–1876. Hän osallistui 30. toukokuuta 1876 vallankaappaukseen, joka suisti sulttaani Abdülaziz I:n valtaistuimelta ja asetti tilalle Murat V:n. Mehmed Raşid pašša lukeutui Tanzimat-uudistuksia ajaneisiin reformatisteihin ja vallankaappauksen keskushenkilöihin.


title: Mehmed Raşid pašša

text: Vallankaappauksen yhteydessä kuolleen sulttaanin Abdülazizin lanko, armeijan upseeri Çerkes Hasan katsoi sukua koskevia kunniakäsityksiään loukatun. Hän oli myös menettänyt vallankaappauksen johdosta runsaasti henkilökohtaista valtaa ja piti erityisesti Mehmed Raşid paššaa syyllisenä sotaministeri Hussein Avni paššan ja meriministeri Kayserili Ahmed paššan ohella. 15. kesäkuuta 1876 joukko vallankaappaukseen osallistuneita virkamiehiä ja ministereitä osallistui salkuttoman ministeri Mithat paššan kotona pidettyyn kokoukseen. Myöhään illalla raskaasti aseistautunut Çerkes Hasan tunkeutui kokoukseen ja surmasi joukon virkamiehiä ja henkilökuntaa haavoittaen useita. Mehmed Raşid pašša oli yksi attentaatissa surmansa saaneista.


title: Västra Nylands folkhögskola

text: Västra Nylands folkhögskola on suomenruotsalainen kansanopisto Karjaalla Raaseporin kaupungissa. VNF on perustettu vuonna 1905, mutta nykyisellä paikallaan opisto on ollut vasta vuodesta 1978 lähtien.


title: Västra Nylands folkhögskola

text:
Opintolinjoilla, jotka kestävät vuoden verran, opiskelee vuosittain noin 150 opiskelijaa. Opetus on pääosin ruotsiksi, mutta myös suomea ja englantia käytetään. VNF tekee yhteistyötä Suomessa Åbo Akademin kanssa. Ulkomainen tärkein yhteistyökumppani on Englannissa sijaitseva University for the Creative Arts. Koululla voi opiskella taideaineita, kieliä ja oikeus- sekä luonnontieteellisiä aineita. Opistolla järjestetään myös lyhytkursseja ja avoimen yliopiston kursseja. Päärakennuksen läheisyydessä on asuntola opiston opiskelijoille.
http://www.vnf.fi/aloitussivu/


title: Stefan Ilić

text: Stefan Ilić (s. 27. maaliskuuta 1990 Belgrad, Serbian ST, Jugoslavia) on serbialainen jääkiekkopuolustaja, joka pelaa Italian toiseksi korkeimmalla sarjatasolla Serie B:n Milano Rossoblussa.


title: Stefan Ilić

text: Ilić on HK Beostarin kasvatti. Hän pelasi ensimmäiset miesten pelinsä Serbian pääsarjassa kaudella 2006–2007. Kesken kolmannen kautensa 2008–2009 Ilić vaihtoi sieltä KHK Crvena Zvezdaan. Kaudeksi 2009–2010 hän siirtyi pelaamaan kansainvälistä Slohokej Ligaa HK Partizan Belgradiin, jossa ensimmäinen kausi päättyi toiseen sijaan ja kaksi seuraavaa mestaruuteen. Slohokej Ligan loputtua Ilić jatkoi kaudella 2012–2013 joukkueessa Serbian pääsarjassa. Hän voitti kauden päätteeksi mestaruuden.


title: Stefan Ilić

text: Kaudeksi 2013–2014 Ilić siirtyi Italian kolmanneksi korkeimmalle sarjatasolla isänsä Nenadin valmentamaan HC Vareseen. Joukkue kuitenkin lainasi hänet lokakuussa kymmenen ottelun ajaksi Italian pääsarjaan Elite.A:han Milano Rossoblun joukkueeseen. Kaudeksi 2014–2015 Ilić siirtyi vuoden mittaisella sopimuksella HC Valpelliceen. Kaudella 2015–2016 hän voitti Italian cupin. Kaudeksi 2016–2017 Ilić palasi vuoden mittaisella sopimuksella Milano Rossobluun pelaamaan Italian toiseksi korkeimmalle sarjatasolle Serie B:hen.


title: Stefan Ilić

text: Ilić edusti Serbiaa I-divisioonan MM-kilpailuissa vuonna 2010, II-divisioonan MM-kilpailuissa vuosina 2008 (A-lohkon pronssia), 2009 (A-lohkon kultaa) ja 2011 (A-lohkon pronssia) sekä IIA-divisioonan MM-kilpailuissa vuosina 2012, 2013, 2014 (pronssia), 2015 (pronssia) ja 2016, joista viimeisimmässä turnauksessa hän toimi joukkueensa varakapteenina. Ilić pelasi myös Vancouver olympiakisojen 2010 ja Pyeongchangin olympiakisojen 2018 karsinnoissa.


title: Stefan Ilić

text: Ilić pelasi myös alle 20-vuotiaiden II-divisioonan MM-kilpailuissa vuosina 2009 ja 2010 sekä III-divisioonan MM-kilpailuissa vuonna 2008 voittaen hopeaa. Hän pelasi myös alle 18-vuotiaiden II-divisioonan MM-kilpailuissa vuonna 2007 ja III-divisioonan MM-kilpailuissa vuonna 2008 voittaen B-lohkon kultaa. Vuonna 2006 Ilić edusti alle 18-vuotiaiden II-divisioonan MM-kilpailuissa vielä Serbia ja Montenegroa.


title: Stefan Ilić

text: Ilićin isä Nenad on entinen Jugoslavian maajoukkuekiekkoilija.


title: Vahid Hambo

text: Vahid Hambo (s. 3. helmikuuta 1995 Helsinki) on suomalainen jalkapalloilija, jolla on myös Bosnia-Hertsegovinan passi. Hän edustaa Veikkausliigassa pelaavaa Rovaniemen Palloseuraa. Hambo on pelipaikaltaan hyökkääjä.


title: Vahid Hambo

text: Hambo on Helsingin Jalkapalloklubin kasvatti. Hän pelasi ensimmäisen miesten ottelunsa 16-vuotiaana 19. lokakuuta 2011 HJK:n kakkosjoukkueessa Klubi 04:ssä, kun se hävisi Kakkosen nousukarsintaottelussa BK-46:lle 0–1. Hambo tuli ottelussa kentälle 82. minuutilla Miro Olsonin tilalle.


title: Vahid Hambo

text: Elokuussa 2012 italialainen Sampdoria teki Hambon kanssa nelivuotisen sopimuksen. Hänen siirtosummansa oli lehtitietojen mukaan yli 150 000 euroa. Italiassa hän kärsi loukkaantumisista ja esiintyi Sampdorian riveissä vain alle 20-vuotiaiden Campionato Primavera -sarjassa. Heinäkuussa 2014 Sampdoria purki Hambon sopimuksen. Tämän jälkeen hän siirtyi loppukauden ajaksi Ykkösessä pelanneen Tampereen Ilveksen riveihin.


title: Vahid Hambo

text: Joulukuussa 2014 Hambo teki kaksivuotisen sopimuksen Veikkausliigassa pelaavan FC Interin kanssa. Ensiesiintymisensä pääsarjatasolla hän teki sarjan toisella kierroksella 19. huhtikuuta 2015, kun Inter voitti kotonaan Ilveksen 3–1. Hambo teki ottelussa kaksi maalia. Heinäkuussa 2015 Hambo siirtyi kaksivuotisella sopimuksella Englannin mestaruussarjassa pelaavaan Brighton & Hove Albioniin.


title: Vahid Hambo

text: Hambon vanhemmat ovat Bosniasta. He tulivat Suomeen sotaa pakoon vuonna 1994.


title: Teen Anguish Volume One

text: Teen Anguish (Volume One) on kokoelma-albumi vuodelta 1979 yhdysvaltalaisen The Dixie Cups -naislauluyhtyeen tuotannosta. Alaotsikkona on "eli 11 syytä miksi the Dixie Cups elää ikuisesti".


title: Teen Anguish Volume One

text:
Albumin kappaleet ovat ajalta 1964–65, jolloin yhtye oli Jerry Leiberin ja Mike Stollerin perustaman Red Bird -levy-yhtiön palveluksessa.
Tuottajat ovat Jeff Barry, Ellie Greenwich ja George "Shadow" Morton.


title: Teen Anguish Volume One

text: Uusintajulkaisun levy-yhtiö on englantilainen Charly Records. Charly Music Ltd:n osoite on ollut 9, Beadon Road, London W6 0EA.


title: Teen Anguish Volume One

text: Kokoelman on laatinut Robin Katz, jonka kerrotaan yhä suutelevan Gerry Goffinin kuvaa joka ilta.


title: Teen Anguish Volume One

text: Albumin kansiteksti on laadittu kahden 16-vuotiaan teinitytön välisen puhelinkeskustelun muotoon. Tapahtumapaikka on Yhdysvallat ja aika 1960-luvun puoliväli. Puhelinsoiton saa Mel(anie), joka on ollut poissa koulusta vihurirokon vuoksi. Keskustelussa tulevat esille tämän albumin kappaleet sekä lisäksi Dixie Cupsin kappaleet "True True Love" ja "Ain’t That Nice". Mainitaan myös muita ajankohtaisia musiikintekijöitä: The Beatles, Lovin’ Spoonful, The Four Tops, Dusty Springfield, The Young Rascals, Paul McCartney, Cher, The Turtles, Bob Dylan, The Rolling Stones, Brian Jones ja George Harrison. Puhelun soittaja on ollut kotibileissä ja puheeksi tulevat myös yhteiset tuttavat ja heidän ihmissuhteensa.


title: Teen Anguish Volume One

text: Singlenä julkaistujen kappaleiden kohdalla on mainittu alkuperäiset Red Bird -levymerkin luettelotunnukset ja sijoitukset (#) Yhdysvalloissa R&B-listalla.Kappaleen "Thankyou Mama, Thankyou Papa" nimi esiintyy myös muodossa "Thanks Mama Thanks Papa".


title: Teen Anguish Volume One

text: Musiikkikustantaja on Carlin Music Corp, paitsi "All Grown Upin" osalta Carrie Music Ltd ja "Wrong Directionin" osalta Copyright Control.


title: Osmanien valtakunnan historian aikajana

text: Osmanien valtakunnan historian aikajana


title: Aurore-luokka (sukellusvene)

text: Aurore-luokka oli Ranskan merivoimien sukellusveneluokka toisessa maailmansodassa (). Osa veneistä joutui Ranskan antautuessa Saksan laivastolle. Näistä pääosa oli edelleen valmisteilla.


title: Aurore-luokka (sukellusvene)

text: Veneistä viisi valmistui vasta sotatoimien päätyttyä ja ne palvelivat Ranskan merivoimissa aina 1960-luvulle. "Andromède", "Artémis" ja "Créole" varustettiin GUPPY siivekkein ja snorkkelein.


title: FS Fulmar (P740)

text: Fulmar (runkonumero P740) on Ranskan laivaston vartiolaiva.


title: FS Fulmar (P740)

text: Lokakuussa 1996 Ranskan merivoimat lunasti Boulognessa SOCARENAMin vuonna 1991 valmistaman "Jonathanin". LNI ja DCN Lorient muuttivat aluksen lokakuusta 1996 kesäkuuhun 1997 vartiolaivaksi, ja se otettiin palvelukseen 28. lokakuuta 1997.


title: FS Fulmar (P740)

text: Alus on sijoitettu Sain-Pierre et Miquelonille.


title: Athos-luokka

text: Athos-luokka on Ranskan laivaston kahden aluksen muodostama vartiolaivaluokka (), jonka aluksia käytetään kalastusalueen valvontaan, etsintä- ja pelastuspalveluun sekä Ranskan talousalueen valvontaan Bayonnessa.


title: Jukka Leinonen

text: Jukka Leinonen (s. 1962) on teleoperaattori DNA:n toimitusjohtaja. Koulutukseltaan hän on diplomi-insinööri.


title: Jukka Leinonen

text: Leinonen on työskennellyt ICT-alalla eri asemissa yli 25 vuotta. DNA:n toimitusjohtajana hän on toiminut elokuusta 2013 alkaen. Leinonen tuli DNA:n palvelukseen vuonna 2010, jolloin hän aloitti DNA:n yritysliiketoiminnan johtajana. Ennen DNA:ta Leinonen työskenteli tietoliikennealalla useissa yritysliiketoiminnan myynti-, markkinointi- ja tuotehallintatehtävissä vuodesta 1995 lähtien.


title: Jukka Leinonen

text: Leinonen on toiminut muun muassa Soneralla Yritysverkot Oy/Sonera Solutions Oy:n toimitusjohtajana ja TeliaSoneralla yrityspalveluiden myynnin ja tuotehallinnan johtotehtävissä.


title: Jukka Leinonen

text: Leinonen on hallituksen jäsen Palvelualojen Työnantajien PALTAssa ja Tietoliikenteen ja tietotekniikan keskusliiton FiCom ry:ssä.


title: Jukka Leinonen

text: Leinonen harrastaa korjausrakentamista ja kalastusta. Hän asuu vaimonsa kanssa Kajaanissa ja heillä on kolme lasta, kaksi poikaa ja tyttö.


title: FS Dupuy de Lôme (A759)

text: Dupuy de Lôme (runkonumerot A759) on Ranskan laivaston viestiliikenteen seurantaan suunniteltu alus ().


title: FS Dupuy de Lôme (A759)

text: 122 miljoonan euron tilaus tehtiin Thaleksen ja Compagnie Maritime Nantaiselle. Sen köli laskettiin 1. joulukuuta 2002 Royal Niestern Sanderin telakalla Gröningenissä Alankomaissa ja alus laskettiin vesille 27. maaliskuuta 2004. Aluksen runko siirrettiin Seyne-sur-Mariin varustettavaksi tammikuussa 2005, jossa Thaleksen toimittama elektroniikka asennettiin. Alus otettiin palvelukseen 23. kesäkuuta 2006 Brestissä.


title: FS Dupuy de Lôme (A759)

text: Aluksen varustuksena on kaksi DRBN-38 tutkaa ja ARBR-21 valvontalaitteisto.


title: FS Dupuy de Lôme (A759)

text: Alus on palveluksessa 2014.


title: Forensinen kielentutkimus

text: Forensinen kielentutkimus tai forensinen lingvistiikka (forens(s)inen = oikeutta koskeva) on soveltavan kielitieteen haara, jota käytetään rikostutkinnan apuna kirjoittajan tunnistamiseksi.


title: Forensinen kielentutkimus

text: Forensista kielentutkimusta hyödynnetään myös selvitettäessä huijausta tai petosta, mutta myös kun on erimielisyyttä tekstien tulkinnasta tai päätösten sisällöstä tai perusteluista.


title: Forensinen kielentutkimus

text: Analysoinnissa käytetään useiden kirjoittajien näytteitä ja selvitetään esimerkiksi, muistuttaako jokin niistä niin paljon rikoksessa tai huijauksessa käytettyä, että niitä voidaan epäillä saman kirjoittajan kirjoittamiksi. Voidaan myös arvioida useita tekstejä sen selvittämiseksi, ovatko kaikki saman henkilön kirjoittamia. Analyysilla voidaan myös selvittää, onko teksti tietynlaisen henkilön, esimerkiksi lapsen, kirjoittama, jolloin puhutaan kirjoittajan profiloinnista. Samalla on koko ajan muistettava, että kieltä on voitu manipuloida.


title: Forensinen kielentutkimus

text: Forensista kielentutkimusta käytettiin Helsingin Sanomien pyynnöstä Enkeli-Elisan tapauksessa, ja tutkimus osoitti, että eri henkilöiden kirjoittamiksi väitetyissä teksteissä oli hyvin paljon samankaltaisuuksia. Kirjoittaja itse myönsikin kirjoittaneensa ne kaikki.


title: Forensinen kielentutkimus

text: Analyysissä ei tutkita pelkästään kieltä kielijärjestelmän osana vaan myös tekstin sisältöä, esimerkiksi onko se uskottava, onko siinä samantyyppistä vastakkainasettelua, aineiston ristiriitaisuutta, täsmäävätkö ajankohdat ja henkilöt. Osittain virheitä voi todentaa, mutta osa voi jäädä vaikutelmaksi.


title: MØ

text:
Karen Marie Ørsted (s. 13. elokuuta 1988), tunnetaan paremmin nimellä MØ (lausuttuna "mö"), on tanskalainen laulaja-lauluntekijä. Hän syntyi Odensessa ja häntä on verrattu lukuisiin electropop-artisteihin, kuten Grimesiin ja Twin Shadow’hun. Sen lisäksi että taiteilijanimi MØ viittaa hänen toisen nimensä ja sukunimensä etukirjaimiin, se myös tarkoittaa tanskaksi neitoa ja neitsyttä. Marraskuussa 2014 MØ voitti Danish Music Awardsissa neljä palkintoa vuoden läpimurtoartistina ja vuoden sooloartistina sekä vuoden levytyksestä ja vuoden musiikkivideosta.
Johtavana artistinaVierailevana artistina


title: Reclassified

text: Reclassified on australialaisräppäri Iggy Azalean uusintapainos hänen The New Classic-debyyttialbumista. Sen julkaisi kansainvälisesti Virgin EMI Records ja Yhdysvalloissa Def Jam Recordings 21. marraskuuta 2014. Alkuperäisjulkaisua seitsemän kuukautta myöhemmin julkaistuna "Reclassified" sisältää viisi uudelleennauhoitettua kappaletta. Azalea ilmoitti uudelleenjulkaisustaan Instagram-päivityksessään, jossa näkyy albumin kansikuva. "Reclassified" tuli saataville ennakkotilattavana 25. lokakuuta 2014 ja sen ensimmäinen single Beg For It julkaistiin Yhdysvalloissa digitaalisesti ladattavana samana päivänä.


title: Beg for It (Iggy Azalean kappale)

text: Beg for It on australialaisräppäri Iggy Azalean kappale, jolla vierailee kappaleen sanat esittävä tanskalaislaulaja MØ. Se julkaistiin hänen debyyttialbuminsa uudelleenjulkaisun, Reclassifiedin johdantosinglenä 24. lokakuuta 2014. Kappaleen sanoitti Azalea ja sen hokeman puolestaan Charli XCX, samalla kun tuotannosta vastasivat The Invisible Men ja The Arcade.


title: Alinen Piimäsjärvi

text: Alinen Piimäsjärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi on osa Piimäsjärven valuma-alueesta, jonka laskujoki Kärppälänjoki laskee Kärppälänlahdessa Kuloveteen Kärppälässä.


title: Alinen Piimäsjärvi

text: Järven pinta-ala on 3,7 hehtaaria ja avoveden alueen pituus on 400 metriä ja leveys 300 metriä. Järvi kuuluu kosteikkoon, jonka pituus on 800 metriä ja leveys 600 metriä. Järveen eli suolle laskee kolme tulo-ojaa, joista yksi on Ylisen Piimäsjärven laskuoja. Kosteikon luusua sijaitsee sen koillisrannalla, josta saa alkuunsa Viiterinoja, joka muuttuu alajuoksulla Kärppälänjoeksi.


title: Alinen Piimäsjärvi

text: Järven rantaviiva on 1,1 kilometriä pitkä ja ranta on pääosin moreeni- ja kalliopohjaista metsämaastoa sekä peltomaata. Etelässä järvi rajoittuu Kartanovuoreen, joka erottaa sen Ylisestä Piimäsjärvestä. Ympäröivä kylä on nimeltään Piimäsjärvenmaa.


title: Alinen Piimäsjärvi

text: Vuoden 1856 Kalmbergin kartastossa järven nimi kirjoitettiin "Alanen Piimäsjärvi". Sen vedenpinnan korkeutta on laskettu vuonna 1867. Nykyään järvi on hyvin matala.


title: Alinen Piimäsjärvi

text: Ennen laskemistaan järvi oli suurempi kuin Ylinen Piimäsjärvi ja sillä oli kolme lahtea, jotka työntyivät koilliseen, kaakkoon ja lounaaseen. Lahdet täyttivät nykyisen järven kosteikkojen kolme haaraa. Järven mittoja voidaan arvioida Kalmbergin kartastosta vertaamalla kartan mittoja sen mittakaavaan. Mikäli kartta on piirretty oikein, olisi järvi ollut koillis-lounas- suunnassa 1,4 kilometriä ja kaakkois-koillissuunnassa 1,2 kilometriä pitkä.


title: Ylinen Piimäsjärvi

text: Ylinen Piimäsjärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi on osa Piimäsjärven valuma-alueesta, jonka laskujoki Kärppälänjoki laskee Kärppälänlahdessa Kuloveteen Kärppälässä.


title: Ylinen Piimäsjärvi

text: Järven pinta-ala on 21,0 hehtaaria ja sen pituus on 950 metriä ja leveys 250 metriä. Järven luusua sijaitsee järven koillisrannalla, josta saa alkuunsa 700 metriä pitkä laskuoja Aliseen Piimäsjärveen.


title: Ylinen Piimäsjärvi

text: Järven rantaviiva on 2,4 kilometriä pitkä ja ranta on puoliksi moreeni- ja kalliopohjaista metsämaastoa ja puoliksi peltomaata. Rannalla sijaitsee yksi maatila ja 12 loma-asuntoa.


title: Korvalammi (Kärppälä)

text: Korvalammi , tai myös Karvalammi , on Pirkanmaalla Sastamalassa sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi on osa Piimäsjärven valuma-alueesta, jonka laskujoki Kärppälänjoki laskee Kärppälänlahdessa Kuloveteen Kärppälässä.


title: Korvalammi (Kärppälä)

text: Järven pinta-ala on 0,93 hehtaaria ja sen pituus on 200 metriä ja leveys 100 metriä. Järveen ei laske ojia. Sen luusua sijaitsee järven itärannalla, josta saa alkuunsa 600 metriä pitkä laskuoja Viiterinojaan, joka muuttuu alajuoksulla Kärppälänjoeksi. Järven rantaviiva on 0,43 kilometriä pitkä ja ranta on pääosin moreeni- ja kalliopohjaista metsämaastoa.


title: Paskolammi (Kärppälä)

text: Paskolammi on Pirkanmaalla Sastamalassa sijaitseva lampi, joka kuuluu Kokemäenjoen vesistön Kokemäenjoen alueen Kuloveden alueeseen. Lampi on osa Piimäsjärven valuma-alueesta, jonka laskujoki Kärppälänjoki laskee Kärppälänlahdessa Kuloveteen Kärppälässä.


title: Paskolammi (Kärppälä)

text: Lammen pinta-ala on 2,2 hehtaaria ja sen pituus on 350 metriä ja leveys 100 metriä. Siihen laskee vain yksi oja Pehkusuolta ja sen luusua sijaitsee lammen itärannalla, josta saa alkuunsa neljä kilometriä pitkä laskuoja kuivattuun Masojärveen Masojärvi laskee Masojokeen, joka muuttuu alajuoksulla Kärppälänjoeksi. Järven rantaviiva on 0,74 kilometriä pitkä ja ranta on pääosin soista metsämaastoa. Ranta on rakentamatonta eikä sinne johda teitä.


title: Paskolammi (Kärppälä)

text: Vuoden 1855 Kalmbergin kartastossa Paskolammin nimi on kirjoitettu "Paskajärvi". Järven vedenpintaa on laskettu hieman.


title: The New Classic

text: The New Classic on australialaisräppäri Iggy Azalean debyyttialbumi. Sen julkaisivat Island Records Yhdysvalloissa ja Virgin EMI Records Isossa-Britanniassa sekä sidoksissa olevat levy-yhtiöt muissa maissa 21. huhtikuuta 2014. Azalea tuli tunnetuksi sen jälkeen kun hän julkaisi debyytti mixtapen, "Ignorant Artin" ja liittoutumalla sen jälkeen yhdysvaltalaisräppäri T.I.n sekä hänen Hustle Gang-levy-yhtiön kanssa. Azalea mainitsi ensimmäisen suunnitelmansa albumiansa varten joulukuussa 2011, mutta lukuisten viivästysten ja levy-yhtiön kanssa olleiden erimielisyyksien takia Azalea lopulta levy-yhtiötä Island Def Jam Music Groupiin (nykyään jakaantunut). Albumi ylsi Suomen virallisen listan sijalle 24.


title: The New Classic

text: Albumi pääsi maailmanlaajuisesti lukuisilla listoilla viiden parhaan joukkoon ja siltä julkaistiin yhteensä viisi singleä; albumin johdantosingle "Work" menestyi kaupallisesti hyvin, sijoittuen Britannian singlelistan 17. sijalle sekä sijoittuen listoille myös Australiassa ja Yhdysvalloissa. Albumin toinen single Bounce koki samanlaisen menestyksen Isossa-Britanniassa, saavuttaen parhaimmillaan listan 13. sijan. Kolmas single "Change Your Life" saavutti Britannian singlelistan 10. sijan, muodostuen artistin ensimmäiseksi kyseisellä listalla kymmenen parhaan joukkoon päässeeksi singleksi. Samalla se pääsi Australian Top 50-singlelistalle (Azalean ensimmäinen vastaavaa saavuttanut single) ja Uuden-Seelannin sekä Yhdysvaltain listoille. Neljäs single "Fancy", jolla vierailee myös brittiläislaulaja Charli XCX, muodostui kansainväliseksi menestykseksi, päästen viiden parhaan joukkoon Australiassa ja Isossa-Britanniassa sekä päästen listan kärkeen Uudessa-Seelannissa, Yhdysvaltain Billboard Hot 100-listalla sekä Kanadassa Canadian Hot 100-listalla. Albumin viides single "Black Widow", jolla vierailee brittiläislaulaja Rita Ora, pääsi Britannian singlelistan neljännelle sijalle, muodostuen kyseisellä listalla hänen menestyneimmäksi singleksi johtavana artistina ja se pääsi myös Billboard Hot 100-listan kolmannelle sijalle. Albumi voitti vuoden 2014 ARIA Music Awardsissa kategoriassa "Artistin läpimurtojulkaisu" ja vuoden 2014 American Music Awardsissa kategoriassa "Suosikki rap/hip-hop albumi", päihittäen Draken Nothing Was the Samen sekä Eminemin The Marshall Mathers LP 2:n. Albumi toi Azalealle myös neljä Grammy-ehdokkuutta kategorioissa "Paras uusi artisti", "Vuoden levytys" ja "Paras pop-duo/kokoonpanoesitys" "Fancylle" sekä "Paras rap-albumi" 57:ssä Grammy-palkintogaalassa.


title: The New Classic

text: "The New Classicistä" julkaistiin uusintapainos marraskuussa 2014, nimeltään Reclassified. Azalea ilmoitti 17. lokakuuta 2014, että albumin johdantosingle tulee olemaan "Beg for It", jolla myös vierailee tanskalaislaulaja MØ.


title: Hyyryjärvi

text: Hyyryjärvi on Pirkanmaalla Sastamalassa sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi kuuluu Kuloveden lähialueeseen.


title: Hyyryjärvi

text: Järven pituus on 170 metriä ja leveys 20 metriä. Järvi on todennäköisesti kasvanut umpeen, sillä sen itäpuolinen kosteikko sijaitsee välittömästi järven yhteydessä samassa painanteessa. Kosteikko ja järvi muodostavat yhdessä 400 metriä pitkän ja 150 metriä leveän alueen. Järveen laskee oja Sotilaspellolta ja sen luusua sijaitsee järven itärannalla, josta saa alkuunsa 350 metriä pitkä laskuoja Kuloveteen Teronlahteen. Järven ja kosteikon ranta on pääosin moreeni- ja kalliopohjaista metsämaastoa, jossa on soistunut reuna. Rantoja ei ole rakennettu.


title: Hyyryjärvi

text: Järven vedenpintaa on laskettu 1860-luvulla. Järven entinen muotoa voi vielä hahmottaa ruotsinvallan ajan loppuun ajoittuvalla kartasta, jossa järven rantaviivassa ollut pohjoiseen ulottuva lahdelma seuraa nykyisen koskeikon muotoja.


title: Mesaoría

text:
Mesaoría (, ”Vuorten välissä”) on Kyproksen saaren pohjoisosassa sijaitseva hedelmällinen tasankoalue. Tasangon pinta-ala on noin . Se rajoittuu idässä Famagustanlahteen, etelässä Tróodos-vuoristoon ja pohjoisessa Pentadáktylos-vuoristoon. Tasangolla virtaa Kyproksen pisin joki Pediaíos.
Tasankoalueelta on löydetty merkkejä ihmisasutuksesta jo neoliittiselta kaudelta, jolloin tasankoa peitti metsä. Antiikin aikana metsää hävitettiin rakennusaineeksi Ptolemaiosten laivastolle. Nykyisin tasangolla sijaitsee muun muassa Nikosian metropolialue.


title: Lucky Luke (televisiosarja)

text: Lucky Luke on vuosina 1991–1992 tuotettu italialais-yhdysvaltalainen, Terence Hillin tähdittämä humoristinen western-televisiosarja, joka perustuu belgialaisen Morrisin ja Rene Goscinnyn "Lucky Luke" -sarjakuviin. Televisiosarja on jatkoa samannimiselle elokuvalle.


title: Lucky Luke (televisiosarja)

text: Sarjaa kuvattiin Yhdysvalloissa New Mexicon, Coloradon ja Arizonan osavaltioiden alueilla.


title: Lucky Luke (televisiosarja)

text: Suomessa sarjaa esitettiin 1990-luvulla MTV3-kanavalla ja kaikki jaksot on julkaistu myös DVD:llä.


title: Lucky Luke (televisiosarja)

text: Lucky Luke on yksinäinen cowboy, joka osaa ampua varjoaan nopeammin. Hänet valtuutetaan pienen Daisy Townin kylän sheriffiksi, jonka rauhaa uhmaavat Daltonin veljekset.


title: Lucky Luke (televisiosarja)

text: Sarjan jaksoista kaksi perustuu Morrisin sarjakuviin ja yksi vuoden 1971 animaatioelokuvaan "Lucky Luke – Daisy Town".


title: Lucky Luke (televisiosarja)

text: Musiikin pääteema on jaettu kahtia. "Lucky Luke rides again" -teeman ovat säveltäneet Aaron Schroeder ja David Grover, ja sen laulaa Roger Miller. "Lonesomest cowboy in the West" -teeman on säveltänyt ja myös esittää Arlo Guthrie.


title: Kreikan parlamenttivaalit 2015 (tammikuu)

text: Kreikan vuoden 2015 ensimmäiset parlamenttivaalit järjestettiin 25. tammikuuta 2015. Vaaleissa valittiin 300 jäsentä seuraavalle nelivuotiskaudelle Kreikan parlamenttiin.


text: Vaalit järjestettiin etuajassa, koska edellinen parlamentti ei saanut valittua maahan uutta presidenttiä joulukuun 2014 presidentinvaalissa ja se jouduttiin hajottamaan. Edelliset parlamenttivaalit olivat vuoden 2012 kesäkuun parlamenttivaalit.


text: Vaaleissa äänioikeutettuja oli noin 9 911 000 ja ääniä annettiin noin 6 331 000. Äänestysprosentti oli 63,9. Hylättyjä tai tyhjiä ääniä oli 2,4 prosenttia. Vaaleissa seitsemän puoluetta läpäisi kolmen prosentin äänikynnyksen ja sai edustajia parlamenttiin. Vaalien voittaja oli vasemmistoliitto Syriza, joka sai lähes puolet parlamenttipaikoista.


text: Hallitusneuvotteluita johti Syrizan johtaja Aléxis Tsípras. Neuvotteluiden tuloksena Syriza muodosti hallituksen (Tsíprasin hallitus) yhdessä Itsenäiset kreikkalaiset (ANEL) -puolueen kanssa ja Tsípras nimitettiin pääministeriksi 26. tammikuuta 2015. Hallitus erosi jo elokuussa 2015, ja seuraavat vaalit olivat vuoden 2015 syyskuun parlamenttivaalit.


text: Vaalien tulokset ovat:


text: Vaalien tulokset vaalipiireittäin (56 kpl) ovat:


title: Hohe Mut

text: Hohe Mut on laskettelurinne Kühtai in Tirolissa Itävallassa. Rinteessä järjestettiin ensimmäiset alppihiihdon maailmancupin kilpailut, kun ne jouduttiin siirtämään lumenpuutteen takia Semmeringistä.


title: Hohe Mut

text: Kühtai in Tirol on suosittu koko perheen laskettelukeskus ja sen on kuuluisa pitkästä valaistusta rinteestään.


title: Launiasjärvi

text: Launiasjärvi on Pirkanmaalla Nokialla sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi kuuluu Kuloveden lähialueeseen.


title: Launiasjärvi

text: Järven pinta-ala on 5,3 hehtaaria ja sen pituus on 400 metriä ja leveys 200 metriä. Järveen laskee kolme tulo-ojaa ja sen luusua sijaitsee järven etelärannalla, josta saa alkuunsa 3,5 kilometriä pitkä laskuoja Piikkilänjärveen.


title: Launiasjärvi

text: Järven rantaviiva on 0,95 kilometriä pitkä ja ranta on puoliksi moreeni- ja kalliopohjaista metsämaastoa ja puoliksi metsäistä suota. Järven soita ympäröivät Suumaan kylän peltomaat.


title: Ruutana (Nokia)

text: Ruutana on Pirkanmaalla Nokialla Siurossa sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi kuuluu Kuloveden lähialueeseen.


title: Ruutana (Nokia)

text: Järven pinta-ala on 4,2 hehtaaria ja sen pituus on 300 metriä ja leveys 200 metriä. Järvellä ei ole tulo-ojia ja sen luusua sijaitsee järven etelärannalla, josta saa alkuunsa 1,9 kilometriä pitkä laskuoja Kuloveteen Siuron Naarlahteen.


title: Ruutana (Nokia)

text: Järven rantaviiva on 0,85 kilometriä pitkä ja ranta on pääosin moreeni- ja kalliopohjaista metsämaastoa, joka on nykyään järveä lukuun ottamatta luonnonsuojelualuetta. Järven ympäri kulkee polku, joka haarautuu eri suuntiin metsään.


title: Ruutana (Nokia)

text: Vuoden 1855−56 Kalmbergin kartastossa järven nimi kirjoitettiin "Ruutanajärvi".


title: Otajärvi (Sastamala)

text: Otajärvi on Pirkanmaalla Sastamalan ja Nokian rajalla Sarkolassa sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi kuuluu Kuloveden lähialueeseen.


title: Otajärvi (Sastamala)

text: Järven pinta-ala on 18,7 hehtaaria ja sen pituus on 750 metriä ja leveys 300 metriä. Järveen laskee kaksi metsäojaa ja sen luusua sijaitsee järven etelärannalla, josta saa alkuunsa 1,3 kilometriä pitkä laskuoja, joka yhtyy Karvasalonojaan. Tämä virtaa pelloksi kuivatetun Isosuon läpi Rainion kylään Myllyojana ja laskee Kuloveteen Kutalanvuolteen lounaispuolelle.


title: Otajärvi (Sastamala)

text: Järven rantaviiva on 2,0 kilometriä pitkä ja ranta on pääosin moreeni- ja kalliopohjaista metsämaastoa. Sastamalan puolella on runsaasti loma-asuntoja, jonne johtaa tiet valtatieltä 12.


title: Deborah Compagnoni (laskettelurinne)

text: Deborah Compagnoni on laskettelurinne Santa Caterinan talviurheilukeskuksessa Valfurvassa Italiassa.


title: Deborah Compagnoni (laskettelurinne)

text: Rinne raivattiin vuoden 2005 alppihiihdon MM-kilpailuja varten. Se nimettiin paikallisen alppihiihtäjän Deborah Compagnonin mukaan. Rinteessä järjestettiin vuoden 2005 alppihiihdon MM-kilpailujen naisten kilpailut. Rinteessä järjestettiin tammikuussa 2005 MM-kilpailuiden esikisat.


title: Deborah Compagnoni (laskettelurinne)

text: Rinnettä raivattiin lisää yläosaan puuttomalle alueelle miesten syöksylaskua varten. Uusitulla rinteellä laskettiin ensimmäistä kertaa miesten syöksylasku 28. joulukuuta 2014. Rinne on korkeuseroltaan toiseksi suurin Wengenin Lauberhornin jälkeen ja keskijyrkkyydeltään jyrkin, tehden siitä yhden haastavimmista syöksylaskuradoista.


title: USS Dealey (DE-1006)

text: USS Dealey (runkonumero DE-1006) oli Yhdysvaltain laivaston Dealey-luokan saattuehävittäjä.


title: USS Dealey (DE-1006)

text: Alus tilattiin Bath Iron Worksiltä Bathista, Mainesta, missä köli laskettiin 15. joulukuuta 1952. Alus laskettiin vesille 8. marraskuuta 1953 kumminaan komentaja Samuel D. Dealeyn leski ja otettiin palvelukseen 3. kesäkuuta 1954 ensimmäisenä päällikkönään komentajakapteeni R. H. Rossell.


title: USS Dealey (DE-1006)

text: Alus sijoitettiin Newportiin, mistä se osallistui kahden ensimmäisen vuoden aikana paikallisiin harjoituksiin, purjehti Key Westissä Floridassa ja osallistui laivaston kaikuluotain koulun tapahtumiin sekä saattueharjoituksiin Karibialla. Alus lähti 4. tammikuuta 1957 Newportista Etelä-Amerikan purjehdukselle, mistä se palasi 21. maaliskuuta Atlantin rannikolla järjestettyyn sotaharjoitukseen. Naton harjoitukset Irlanninmerellä syyskuussa ja lokakuussa vei aluksen Britteinsaarille Plymouthiin ja Ranskaan Brestiin ja Cherbourgiin.


title: USS Dealey (DE-1006)

text: Alus lähti 12. toukokuuta 1958 Välimerelle saattajalaivue 10:n lippulaivana, kun laivue suojasi lentotukialus "USS Waspia". Alus partioi itäisellä Välimerellä Libanonin kriisin aikana ennen paluutaan Newportiin 7. lokakuuta.


title: USS Dealey (DE-1006)

text: Alus lähti 3. helmikuuta 1959 Kuubaan Guantanamo Bayhin, jossa järjestetyn harjoituksen päätyttyä se jatkoi matkaansa Panaman kanavana kautta Buenaventuraan Kolumbiaan, Salinasiin Ecuadoriin, Perun Talaraan ja Callaoon sekä Chilen Valparaisoon ja Antofagastaan. Purjehduksen aikana alus harjoitteli yhteistoimintaa kaikkien neljän laivaston kanssa. Alus palasi 20. huhtikuuta Newportiin, mistä se lähti Naton harjoitukseen vieraillen Londonderryssä, Greenwichissä ja Lissabonissa ennen paluutaan Newportiin 11. lokakuuta. Vuoden 1959 lopun alus oli Narragansettinlahdella.


title: USS Dealey (DE-1006)

text: Alus jatkoi vastaavissa tehtävissä sekä vieraili Karibialla ja osallistui Virginian ja Pohjois-Carolinan rannikoilla järjestettyihin maihinnousuharjoituksiin, kunnes se 20. kesäkuuta 1960 siirrettiin New Yorkin laivastontelakalle huollettavaksi. Alus palasi 22. heinäkuuta Newportiin, jossa se aloitti valmistautumisen partiomatkalle. Alus lähti 22. elokuuta Karibialle, mistä se jatkoi matkaansa Etelä-Amerikan ympäri. Vierailtuaan Trinidadissa, Venezuelassa ja Kolumbiassa alus läpäisi Panaman kanavan aloittaen matkansa etelään pitkin Etelä-Amerikan rannikkoa. Alus vieraili Ecuadorissa, Perussa ja Chilessä ennen Magalhaesinsalmen läpäisyä. Matkalla pohjoiseen alus vieraili Argentiinassa, Uruguayssa, Brasiliassa ja Trinidadissa. Alus palasi 13. joulukuuta Newportiin, jossa se vietti vuoden lopun.


title: USS Dealey (DE-1006)

text: "Dealey" poistettiin 28. heinäkuuta 1972 palveluksesta ja se poistettiin samalla Yhdysvaltain alusluettelosta. Alus siirrettiin vielä samana päivänä Uruguayn laivastolle, joka nimesi sen "ROU 18 De Julioksi". Alus oli kolmas maan ensimmäisen perustuslain vahvistamispäivän mukaan nimetty. Alus saapui 17. huhtikuuta 1973 Montevideoon Uruguayhin päällikkönään Germán Lariau.


title: USS Dealey (DE-1006)

text: Vuonna 1981 alus pelasti päällikkönsä Julio Lamartheen johdolla Etelä-Atlantilla myrskyssä uponneen kauppa-alus "MS Sharpin" miehistön. Alus poistettiin luettelosta ja se romutettiin 1991.


title: Kahtalammi

text: Kahtalammi on Pirkanmaalla Nokialla sijaitseva lampi, joka kuuluu Kokemäenjoen vesistön Kokemäenjoen alueen Kuloveden alueeseen. Lampi kuuluu Kuloveden lähialueeseen.


title: Kahtalammi

text: Lammen pinta-ala on 1,5 hehtaaria ja sen pituus on 250 metriä ja leveys 100 metriä. Lampeen laskee kaksi pelto-ojaa ja sen luusua sijaitsee järven lounaisrannalla, josta saa alkuunsa 200 metriä pitkä laskuoja Teernijärveen.


title: Kahtalammi

text: Lammen rantaviiva on 0,51 kilometriä pitkä ja ranta on pääosin moreeni- ja kalliopohjaista metsämaastoa. Pohjoisrannan yläpuolella sijaitsee peltoja. Korkeajännitelinja ylittää lammen ja valtatieltä 12 on näymä lammelle.


title: Kahtalammi

text: Vuoden 1855−56 Kalmbergin kartastossa järven nimi kirjoitettiin "Kaldalampi".


title: USS Baron

text: USS Baron (runkonumero DE-166) oli Yhdysvaltain laivaston Cannon-luokan saattuehävittäjä, joka palveli toisessa maailmansodassa Tyynellä valtamerellä suojaten saattueita.


title: USS Baron

text: Alus tilattiin Newarkista New Jerseystä Federal Shipbuilding and Drydock Companyltä. Sen köli laskettiin 30. marraskuuta 1942 ja alus laskettiin vesille 9. toukokuuta 1943 kumminaan komentajakapteeni Richard S. Baronin leski Anne Pl. Baron. Alus otettiin palvelukseen 12. marraskuuta 1943 Philadelphian laivastontelakalla, ja sen ensimmäinen päällikkö oli komentajakapteeni D. McVicker.


title: USS Baron

text: Alus lähti 8. syyskuuta 1943 New Yorkista Tyynelle valtamerelle. Lokakuusta 1943 elokuuhun 1944 alus suojasi keskisen Etelä-Tyynenmeren alueen saariryhmien välisiä saattueita, minkä lisäksi se osallistui Hollandian maihinnousuun 21.-24. huhtikuuta, Truk-Satawan-Ponape alueelle tehtyyn syöksyyn 29. huhtikuuta-1. toukokuuta, Saipanin maihinnousuun 20. kesäkuuta-11. heinäkuuta ja Guamin valtaukseen 22.-29. heinäkuuta ollen operaatioissa laivasto-osaston suojana ja/tai tulitukitehtävissä. Alus saapui 7. syyskuuta 1944 Mare Islandin laivastontelakalle huoltoon.


title: USS Baron

text: Palattuaan Tyynellemerelle marraskuun alussa se liitettiin sukellusveneiden koulutusosastoon, missä alus palveli aina toukokuun 1945 loppuun. Sodan lopun alus oli Marshallin saarilla torjuen sukellusveneitä, ollen lentopelastustehtävissä, valvoen merialuetta sekä saattueiden suojana. Alus määrättiin 27. elokuuta Maloelapin, Wotjen ja Jaluitin atolleille ottamaan vastaan japanilaisten antautuminen. Antautumistoimet saatiin päätökseen 6. syyskuuta ja "Baron" viipyi Wotjella 18. syyskuuta saakka valvomassa aseistariisuntaa. Alus lähti San Diegoon, jonne se saapui 29. syyskuuta. Seuraavana päivänä alus jatkoi matkaansa New Yorkiin, jonne se saapui 14. lokakuuta.


title: USS Baron

text: Alus siirrettiin reserviin 26. huhtikuuta 1946 Green Cove Springsissä Floridassa.


title: USS Baron

text: Alus siirrettiin MDAP nojalla 3. toukokuuta 1952 Uruguayn laivastolle, joka nimesi sen "ROU Uruguayksi" runkonumerolla DE-1.


title: Ivan Prokić

text: Ivan Prokić (s. 6. huhtikuuta 1975 Belgrad, Serbian ST, Jugoslavia) on serbialainen entinen jääkiekkoilija, pelipaikaltaan vasen laitahyökkääjä. Hän pelasi urallaan kotimaansa lisäksi myös Venäjällä ja Pohjois-Amerikassa.


title: Ivan Prokić

text: Prokić aloitti pääsarjauransa vain 14-vuotiaana Jugoslavian pääsarjan HK Partizan Belgradissa kaudella 1989–1990. Kaksi seuraavaa kautta hän pelasi KHK Crvena Zvezdassa, joista jälkimmäinen Jugoslavian hajoamisen jälkeen Jugoslavian liittotasavallan pääsarjassa pelattu kausi 1991–1992 päättyi mestaruuteen. Kauden 1994–1995 Prokić aloitti HK Partizanissa, mutta hän siirtyi kesken kauden Venäjälle Kansainvälisen liigan TsSKA Moskovaan.


title: Ivan Prokić

text: Vuodet 1997–2001 Prokić kävi Wisconsin-Superiorin yliopistoa, jonka paras maalintekijä ja toiseksi paras pistemies hän oli viimeisellä yliopistokaudellaan 2000–2001. Kauden 2001–2002 Prokić pelasi UHL-joukkue Rockford IceHogsissa. Kauden 2002–2003 hän vietti kotimaassaan HK Vojvodina Novi Sadissa pelaten kansainvälistä Interligaa. Kaudeksi 2003–2004 Prokić palasi taas Pohjois-Amerikkaan. Hän pelasi kautensa ECHL:ssä edustaen Bakersfield Condorsin, Charlotte Checkersin ja Fresno Falconsin joukkueita.


title: Ivan Prokić

text: ECHL-vuotensa jälkeen Prokić on pelannut kotimaassaan KHK Crvena Zvezdassa ja HK Vitezissä.


title: Ivan Prokić

text: Prokić edusti Serbiaa II-divisioonan MM-kilpailuissa vuonna 2011, jolloin hän voitti A-lohkon pronssia. Ennen Serbian ja Montenegron jakautumista Prokić edusti Jugoslavian liittotasavaltaa/Serbia ja Montenegroa C-sarjan MM-kilpailuissa vuosina 1995 ja 1998, joista hän oli ensimmäisenä mainitun turnauksen paras maalintekijä viidellä osumallaan Slovenian Ivo Janin ja Tomaž Vnukin kanssa. Vuosina 2002, 2003, 2004, 2005 ja 2006 Prokić pelasi II-divisioonan MM-kilpailuissa. Kaikki neljä turnausta päättyi lohkohopeaan. Hän voitti vuoden 2003 turnauksen piste- ja syöttöpörssin tehoilla 5+16=21 ja vuoden 2005 turnauksen syöttöpörssin 11 syötöllään.


title: Ivan Prokić

text: Prokić edusti myös Jugoslavian liittotasavaltaa alle 20-vuotiaiden C2-sarjan MM-kilpailuissa vuonna 1995 sekä alle 18-vuotiaiden B-sarjan EM-kilpailuissa vuonna 1992, jolloin hän voitti turnauksen piste- ja maalipörssin tehoilla 9+6=15.


title: Ivan Prokić

text: Prokićin pikkuveli Marko pelaa HK Vitezissa.


title: Teernijärvi

text: Teernijärvi on Pirkanmaalla Nokialla sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi kuuluu Kuloveden lähialueeseen.


title: Teernijärvi

text: Järven pinta-ala on 71,3 hehtaaria ja sen pituus on 2,1 kilometriä ja leveys 400 metriä. Järveen laskee muutama pelto-oja ja yksi Kahtalammista laskeva oja. Teernijärven luusua sijaitsee järven luoteisrannalla, josta saa alkuunsa 1,4 kilometriä pitkä laskuoja Nokianvirtaan.


title: Teernijärvi

text: Järven rantaviiva on 5,8 kilometriä pitkä ja ranta on pääosin moreeni- ja kalliopohjaista metsämaastoa. Rantaan rajautuu muutama peltotilkku. Rannoille on rakennettu joitakin loma-asuntoja. Valtatie 12 ja yhdystie 2501 kulkevat eri puolilla järveä.


title: Teernijärvi

text: Vuoden 1855−56 Kalmbergin kartastossa järven nimi kirjoitettiin "Ternejärvi".


title: Keski-Suomen rahasto

text: Keski-Suomen rahasto on Suomen kulttuurirahaston maakuntarahasto, joka on perustettu vuonna 1958. Se tukee maakunnan kulttuurityötä jakamalla kerran vuodessa apurahoja ja palkintoja. Sen toimipaikka on Jyväskylässä.


title: Keski-Suomen rahasto

text: Suomen Kulttuurirahaston yhteydessä toimii 17 maakuntarahastoa, ja Keski-Suomen rahasto on niistä vanhin. Rahaston toimialueeseen kuuluu 23 kuntaa. Keski-Suomen rahasto muodostuu yleisrahastosta sekä lahjoituksiin ja testamentteihin perustuvista nimikkorahastoista. Nimikkorahastojen lahjoittajat ovat määritelleet niiden käyttötarkoituksen. Keski-Suomen 33 nimikkorahastoa jakavat varoja maakunnan yleisiin, paikallisiin tai aihepiireittäin rajattuihin kulttuuritarkoituksiin.


title: Keski-Suomen rahasto

text: Maakuntarahastojen apurahoja haetaan alkuvuodesta, yleensä helmikuun alkupuolella päättyvänä hakuaikana. Niitä haetaan verkkolomakkeella.


title: Keski-Suomen rahasto

text: Hoitokunnan jäsenet vuonna 2014 ovat:


title: Roridulaceae

text: Roridulaceae on kaksilajinen kasviheimo koppisiemenisten Ericales-lahkossa, jonka tunnetuimmat edustajat ovat kanervakasvit (Ericaceae).


title: Roridulaceae

text: Kasvit ovat pieniä pensaita ja hyönteissyöjäkasveja. Niiden sekundaarinen aineenvaihdunta tuottaa iridoideja. Kasveja peittää tiheä rauhaskarvapeite; karvat eivät kuitenkaan ole kosketusherkkiä niin kuin esimerkiksi kihokkikasveilla (Droseraceae), joita kasvit voivat päällisin puolin muistuttaa. Lehdet ovat ruodittomia, tasasoukkia ja ehyt- tai nyhälaitaisia. Kukinnossa on päätekukka, toisinaan se näyttää terttumaiselta. Kukat ovat keskikokoisia ja niissä on esilehtiä ja erilehtiset verhiö ja teriö. Viisi hedettä sijaitsee kohdakkain verholehtien kanssa, ja niiden lokeroside on ponnen tyvestä turvonnut, silmiinpistävä, kirkkaan keltainen ja mettä erittävä. Emilehtiä on kolme, vartaloita vain yksi. Siemenaiheet ovat riippuvia ja kiinnittyvät kärki-istukkaan, ja luotti on pallomainen. Siemenkuori on limautuva, ja alkio saa ravintonsa endospermistä imuelimen eli haustorion välityksellä.


title: Roridulaceae

text: Saattaa olla, että kasvit eivät ole tavanomaisessa mielessä lihansyöjiä, sillä niiden ei ole havaittu erittävän ruoansulatusentsyymejä. Kasvit elävät kuitenkin läheisessä mutualismissa kahden nivelkärsäisiin kuuluvan "Pameridea"-lajin kanssa, jotka syövät kasvin tahmeaan eritteeseen takertuneita hyönteisiä, ja joiden eritteistä kasvit puolestaan saavat ravinteita ja ovat siten epäsuorasti lihansyöjiä. On myös havaittu, että kasvit ovat absorboineet mineraaleja niihin takertuneista hedelmäkärpäsistä ("Drosophila"). Em. nivelkärsäiset toiminevat myös kasvien pölyttäjinä.


title: Roridulaceae

text: Heimo kasvaa Etelä-Afrikassa.


title: Roridulaceae

text: Heimossa on vain yksi suku "Roridula" ja siinä kaksi lajia. Lajit ovat:


title: Pekka Heikkinen (arkkitehti)

text: Pekka Heikkinen on suomalainen arkkitehti ja Aalto-yliopiston puurakentamisen professori. Heikkinen valmistui arkkitehdiksi Teknillisestä korkeakoulusta vuonna 1991 ja on opettanut Aalto-yliopistossa vuodesta 1995.


title: Chanián kansainvälinen lentoasema

text: Chanián kansainvälinen lentoasema ”Ioánnis Daskalogiánnis” (, , YPA: ΚΑΧΝΔ) on kansainvälinen lentoasema Chanián kaupungin lähellä Kreetan saarella Kreikassa. Se sijaitsee Akrotírin niemellä noin 15 kilometriä kaupungista itään.


title: Chanián kansainvälinen lentoasema

text: Lentoasema on yksi saaren kolmesta päälentoasemasta. Se on alun perin Kreikan ilmavoimien Soúdan tukikohta, ja toimii tässä käytössä edelleen. Matkustajalennot lentoasemalle aloitettiin vuonna 1959. Terminaalirakennus rakennettiin vuonna 1967 ja uusittiin vuonna 1996. Vuonna 1974 lentoasemalle alettiin lentää myös kansainvälisiä lentoja. Vuodesta 2000 lentoasema on omistettu Kreetan kansannousua johtaneelle Ioánnis Daskalogiánnikselle. Lentoasemalla on yksi kiitotie, jonka pituus on metriä. Vuonna 2014 lentoasemaa käytti noin 2,1 miljoonaa matkustajaa. Sotilastukikohdasta johtuen valokuvaus lentoasemalla on kielletty.


title: Chanián kansainvälinen lentoasema

text: Aegean Airlines ja Olympic Air lentävät lentoasemalle säännöllisiä lentoja muun muassa Ateenasta. Lukuisat ulkomaiset yhtiöt, myös muun muassa Finnair, lentävät lentoasemalle suoria reitti- tai tilauslentoja turistikaudella. Lentoasemalta on taksi- ja linja-autoyhteydet Chanián kaupunkiin, ja sieltä voi vuokrata myös autoja. Monet lomakohteet, kuten Plataniás, Agía Marína ja Káto Stalós sijaitsevat noin 14–25 kilometrin päässä lentoasemasta.


title: The Spectator

text: The Spectator on Isossa-Britanniassa viikoittain ilmestyvä aikakauslehti, jossa julkaistaan politiikkaa, kirjallisuutta ja talousasioita käsitteleviä artikkeleita. Lehti on ilmestynyt vuodesta 1828 lähtien, minkä ansiosta se on vanhin yhtäjaksoisesti ilmestyvä englanninkielinen aikakauslehti.


title: The Spectator

text: Aikaisemmin lehti oli kuuluisa oivaltavista pakinoistaan mutta sittemmin sen artikkelit ovat muuttuneet asiapitoisemmiksi. Nykyään se tunnetaan parhaiten laadukkaista kirja-arvosteluista ja huolitellusta kirjoitustyylistä. Poliittisesti se on konservatiivisempi kuin kilpailijansa The Economist ja New Statesman. Lehden päätoimittajana on toiminut monia huomattavia konservatiiveja, mukaan lukien Lontoon ex-pormestari ja ex-ulkoministeri Boris Johnson ja entiset parlamentaarikot Iain Macleod, Ian Gilmour ja Nigel Lawson.


title: The Spectator

text: Brittiläiset liikemiesveljekset David ja Frederick Barclay ovat omistaneet The Spectatorin vuodesta 2004 lähtien osana laajempaa Telegraph Media Group -mediakonsernia, johon kuuluvat myös suuret sanomalehdet The Daily Telegraph ja The Sunday Telegraph. Lehteä pidetään poliittisesti vaikutusvaltaisena vaikka sen levikki onkin suhteellisen pieni (54 000).


title: M/S Norman Atlantic

text: M/S Norman Atlantic on italialaisen Visemar di Navigazionen omistama ro-ro-luokan autolautta, jolla operoi ANEK Lines.


title: M/S Norman Atlantic

text: Laivalla syttyi tulipalo 28. joulukuuta 2014, kun se oli matkalla Patrasista, Kreikasta Anconaan, Italiaan. Aluksen matkustajat evakuoitiin ja heidät kuljetettiin pois helikopterilla, mutta ainakin kymmenen ihmistä kuoli.


title: M/S Norman Atlantic

text: Laiva on 186 metriä pitkä, 25,6 metriä leveä ja sen syväys on 6,71 metriä. Sen voimanlähteenä on kaksi MAN B&W 9L48/60B-dieselmoottoria, jotka tuottavat sille 24 solmun (44 km/h) maksiminopeuden.


title: M/S Norman Atlantic

text: Laiva rakennettiin Visentinin telakalla Porto Virossa Koillis-Italiassa englantilaiselle Ermine Street Shippingille vuonna 2009. Se sai ensimmäiseksi nimekseen "Akeman Street". Helmikuusta 2010 huhtikuuhun 2011 alus oli vuokrattuna norjalaiselle T-linkille. Kesäkuussa 2011 laiva sai uuden nimen, "Scintu", ja siirtyi italialaisen Saremarin liikennöimäksi. Tammikuussa 2013 aluksen operoijaksi tuli Grande Navi Veloci, jolta alus siirtyi saman vuoden huhtikuussa italiaiselle Moby Linesille. Lokakuussa 2013 laiva vuokrattiin ranskalaiselle LD Linesille. Tammikuussa 2014 alus sai nimen "Norman Atlantic". Syyskuusta 2014 alkaen laivalla liikennöi Caronte & Tourist, kunnes "Norman Atlantic" siirtyi italialaiselle ANEK Linesille.


title: M/S Norman Atlantic

text: M/S Norman Atlanticin autokannella syttyi tulipalo sunnuntaina 28. joulukuuta 2014 sen ollessa matkalla Kreikasta Italiaan. Matkustajia ja miehistöä oli syttymishetkellä kyydissä yhteensä 478 henkeä. Sää onnettomuuspaikalla oli hankala, mikä haittasi pelastustöitä. Matkustajat ja miehistö saatiin evakuoitua laivalta seuraavan päivän iltaan mennessä, viimeisenä laivasta poistui kapteeni Argilio Giacomazzi. Yksitoista ihmistä on turman jäljiltä löydetty kuolleena. Lisäksi kaksi albanialaista merimiestä kuoli laivan hinaustöissä.


title: Vaaliruhtinaan linna

text: Vaaliruhtinaan linna tarkoittaa useissa Saksan kaupungeissa olevia linnoja, jotka olivat Pyhän saksalais-roomalaisen keisarikunnan vaaliruhtinaiden residenssejä:


title: Panu Aaltio

text: Panu Aaltio (s. 29. tammikuuta 1982 Nurmijärvi) on suomalainen elokuvasäveltäjä ja musiikin tuottaja.